Kompaun mesti ikut garis panduan, untuk pencegahan semata-mata, kata menteri

Putrajaya hari ini berkata langkah untuk mengenakan kompaun bagi pesalah perintah kawalan pergerakan (PKP) oleh penguatkuasa mesti dilaksanakan mengikut garis panduan dan ia adalah semata-mata bertujuan pencegahan dan memberi pengajaran.Dalam sebuah kenyataan Menteri Undang-Undang Takiyuddin Hassan berkata penguatkuasaan undang-undang pindaan Akta Pencegahan dan Pengawalan Penyakit Berjangkit 1988 (Akta 342) bagi menaikkan kadar kompaun itu mesti dilaksanakan mengikut Garis Panduan Penetapan Nilai Tawaran Kompaun dan Kadar Pengurangan Kompaun di bawah akta yang sama.“Kerajaan telah menggubal Garis Panduan Penetapan Nilai Tawaran Kompaun dan Kadar Pengurangan Kompaun di bawah Akta 342 untuk dijadikan panduan kepada pihak penguatkuasa yang menjalankan penguatkuasaan pematuhan SOP yang ditetapkan.Menurutnya, garis panduan tersebut menetapkan bahawa perbuatan seseorang pemegang lesen dan pemilik premis yang gagal mematuhi waktu operasi premis merupakan kesalahan kategori 3 yang boleh dikenakan kompaun maksima RM10,000.00.Namun, pesalah-pesalah boleh diberikan kadar pengurangan sebanyak 50% sekiranya membayar kompaun tersebut dalam tempoh 7 hari dan 25% sekiranya dalam tempoh 14 hari.“Segala tindakan mengenakan kompaun bagi kesalahan-kesalahan di bawah undang-undang adalah semata-mata bertujuan pencegahan dan memberi pengajaran kepada pelaku-pelaku.“Semua pihak individu mahupun peniaga sama-sama bertanggungjawab dalam usaha memerangi pandemik Covid-19 dalam komuniti yang masih lagi berada di peringkat kritikal dan serius,”jelasnya.


Polis panggil Azwan Ali kerana perlekeh proklamasi darurat

Polis Diraja Malaysia (PDRM) sedang menyiasat satu laporan berhubung rakaman video klip selebriti Azwan Ali, yang dikatakan memperlekeh Proklamasi Darurat yang diisytihar oleh Yang di-Pertuan Agong Sultan Abdullah Sultan Ahmad Shah.Pengarah Jabatan Siasatan Jenayah (JSJ) Bukit Aman Huzir Mohamed yang mengesahkan polis menerima laporan berhubung video klip itu berkata siasatan dibuat mengikut Seksyen 504 Kanun Keseksaan dan Seksyen 233 Akta Komunikasi dan Multimedia 1988 oleh Unit Siasatan Jenayah Terkelas (USJT), Ibu Pejabat Polis Bukit Aman.“Hari ini, Azwan Ali dipanggil ke pejabat USJT bagi membantu siasatan dan siasatan diteruskan untuk mengenal pasti pemilik akaun Facebook yang telah menularkan video klip berkenaan.“PDRM menggesa orang ramai agar menjadi pengguna media sosial yang bijak, berhemah dan tidak menggunakan platform itu sehingga boleh mendatangkan kegentaran awam serta mengganggu gugat keharmonian negara,” katanya dalam kenyataan.Rakaman video berdurasi 41 saat berkenaan ditularkan oleh seorang pemilik akaun Facebook yang menggunakan nama “Zai Mikail” pada 12 Januari lepas.


PM nasihat usahawan urus kewangan dengan bijak

Uruskan kewangan dengan bijak. Demikian nasihat Perdana Menteri Muhyiddin Yassin kepada  dua usahawan bimbingan Wilayah Ekonomi Koridor Utara (NCER).Muhyiddin memberikan nasihat itu menerusi panggilan video melibatkan dua usahawan program empowerNCER terbabit selepas  mempengerusikan mesyuarat Mesyuarat Pihak Berkuasa Pelaksanaan Koridor Utara ke-23 di Pulau Pangkor di Lumut hari ini.“Saya sangat sukacita mendengar (kisah) daripada pendapatan kecil sekarang dah berjaya, teruskan usaha, besarkan lagi perniagaan.“Uruskan kewangan secara bijak, jangan berbelanja besar. Nak berniaga jangan hanya harap pinjaman bank, simpan sendiri untuk besarkan perniagaan. Tahniah,” katanya.Nor Hazima Abdul Jalal yang mengusahakan kedai makan di Pendang, Kedah sejak 17 Okt 2019 berkongsi kejayaannya meraih pendapatan RM6,000 sebulan hasil jualan pelbagai makanan seperti laksa.Nor Hazima berkata beliau sebelum ini merupakan peserta Kasih Ibu Darul Aman (Kida) iaitu satu program kebajikan yang dikhususkan bagi golongan ibu yang kurang berkemampuan (B40).“Hasil program empowerNCER, saya bukan sahaja berjaya keluar daripada Kida,  tetapi kini ada perniagaan sendiri dan boleh menggaji pekerja. Saya nak besarkan lagi perniagaan ini,” katanya.Seorang lagi usahawan, Diani Iqlema Mohd Radzi mengusahakan penternakan udang kara dan azzola iaitu sejenis alga yang dijadikan makanan ikan di bawah bimbingan NCER sejak dua tahun lalu.“Bantuan modal (tunai) tiada. Tapi pihak NCER bagi bantuan dari segi emosi, sokongan semua,” katanya, menambah permintaan terhadap udang kata sangat tinggi dengan harga mencecah RM100 sekilogram.


UK catat 50 korban Covid-19, tertinggi sejak April

United Kingdom melaporkan 50 kematian dalam tempoh 24 jam semalam, ia adalah jumlah tertinggi sejak April selain lonjakan mendadak dari enam kematian sehari sebelumnya, ketika negara itu sedang bersedia untuk melonggarkan sekatan Covid-19 pada 19 Julai depan.Data rasmi juga menunjukkan bahawa 36,660 kes baru turut direkodkan.Ini juga merupakan peningkatan dari 34,471 jangkitan baru yang dilaporkan sehari sebelumnya, dan 28,773 kes dan 37 kematian dicatatkan kira-kira seminggu lalu.Data Perkhidmatan Kesihatan Nasional England menunjukkan jangkitan baru negara itu setiap hari melebihi 30,000 di UK, dengan purata kematian satu digit.Situasi demikian dihadapi negara itu walaupun program vaksinasinya berjaya menyasarkan inokulasi dua pertiga orang dewasa yang telah menerima suntikan lengkap vaksin.Setiausaha Kesihatan Sajid Javid berkata bahawa jumlah kes boleh mencapai sehingga 100,000 sehari dalam masa beberapa bulan akan datang, namun menekankan bahawa kaitan antara kemasukan pesakit ke hospital dan kematian sudah “sangat lemah”.19 Julai depan, UK akan membatalkan sebagian besar sekatan sosial di negara itu.Perdana Menteri Boris Johnson berkata sangat penting untuk terus ambil sikap “berhati-hati”, dan mengingatkan bahawa “pandemik ini belum berakhir”Menurut saintis kerajaan, kemuncak gelombang wabak di negara itu ketika ini tidak dijangka berlaku sebelum pertengahan Ogos, ia mungkin menyaksikan 1,000 atau 2,000 kemasukan pesakit ke hospital bagi satu hari.


Ekonomi meningkat 8.9% pada suku kedua 2022

Ekonomi Malaysia mencatatkan pertumbuhan cemerlang sebanyak 8.9% pada suku kedua (Q2) 2022 apabila permintaan domestik terus mengukuh, disokong pemulihan keadaan pasaran buruh selain turut disokong dasar yang berterusan.
Dalam satu kenyataan hari ini, Bank Negara Malaysia (BNM) berkata peningkatan pertumbuhan itu juga mencerminkan aktiviti ekonomi yang  normal ketika negara beralih ke fasa endemik dan pembukaan semula sempadan antarabangsa.
“Eksport kekal disokong oleh permintaan kukuh bagi produk elektrik dan elektronik (E&E). Berdasarkan sektor, sektor perkhidmatan dan pembuatan terus memacu pertumbuhan negara,” katanya.
Menurut BNM, walaupun keluaran dalam negara kasar (KDNK) meningkat disebabkan oleh asas rendah berikutan perintah kawalan pergerakan (PKP) yang dikuatkuasan pada Jun 2021, namun bank pusat itu berkata pertumbuhan pada April dan Mei 2022 menunjukkan prestasi yang kukuh.
Pada asas suku tahunan terlaras secara bermusim, ia berkata ekonomi meningkat sebanyak 3.5% berbanding 3.8% pada Q1 2022.


Iran semak draf akhir perjanjian nuklear dengan AS

Rundingan tidak langsung mengenai pemulihan perjanjian nuklear antara Tehran dan Washington, dengan Kesatuan Eropah bertindak sebagai perantara dimuktamadkan menerusi draf akhir perjanjian di ibu negara Austria pada Isnin.
Iran mengesahkan kemajuan relatif telah dicapai berhubung isu-isu berbangkit dalam rundingan yang bermula Khamis selepas terhenti selama lima bulan, dan perbincangan mengenai perkara itu akan diteruskan, lapor Agensi Anadolu.
Seorang pegawai kanan di Kementerian Luar Iran dipetik sebagai berkata oleh agensi berita IRNA bahawa pasukan perunding Iran yang diketuai Timbalan Menteri Luar Ali Bagheri Kani telah memaklumkan mengenai pendiriannya mengenai teks draf baharu yang dicadangkan oleh EU.
Beliau berkata ketua dasar luar EU Josep Borrell membentangkan idea mengenai isu-isu selebihnya dalam teks baharu itu dan Iran menyampaikan "tindak balas awal beserta syarat."
Kenyataan itu dibuat selepas EU pada Isnin memaklumkan pihaknya telah mengemukakan draf "akhir" untuk menyelamatkan perjanjian nuklear 2015 selepas sesi perbincangan serius antara pihak-pihak berkepentingan yang berlangsung selama empat hari di Vienna, dalam perjanjian yang dikenali sebagai Pelan Tindakan Komprehensif Bersama (JCPOA).
“Apa yang boleh dirundingkan telah dirundingkan, dan kini memasuki fasa terakhir. Bagaimanapun, di sebalik setiap isu teknikal dan setiap perenggan terdapat keputusan politik yang perlu dibuat,” menurut Borrell menerusi ciapan di Twitter.
Beliau berkata bahawa jika jawapan yang diterima "positif," maka pihak-pihak berkaitan boleh membuat persetujuan secara rasmi.


Mahkamah Persekutuan isytihar kanak-kanak tanpa kerakyatan sebagai warganegara, teguran kepada KDN

Mahkamah Persekutuan hari ini memutuskan seorang kanak-kanak yang dilahirkan di Kuala Lumpur dan diambil sebagai anak angkat oleh pasangan warga Malaysia di Pulau Pinang tidak lagi dianggap sebagai individu tanpa kewarganegaraan dan diisytihar sebagai warganegara mengikut kuat kuasa undang-undang dalam penghakiman penting yang akan menjadi duluan bagaimana kerajaan harus menangani perkara serupa pada masa hadapan.Panel lima hakim diketuai Ketua Hakim Negara Tengku Maimun Tuan Mat berkata dalam keputusan sebulat suara kanak-kanak yang kini berusia 17 tahun, dikenali sebagai CYM bagi melindungi identitinya, adalah warganegara Malaysia berdasarkan kelahirannya dalam persekutuan Malaysia, menurut Perkara 14(1)(b), Seksyen (1) Perenggan (a) Bahagian II Jadual Kedua Perlembagaan Persekutuan, yang turut dibaca bersama Seksyen 19B Bahagian III Jadual Kedua Perlembagaan Persekutuan.“Memandangkan kanak-kanak itu diabaikan ketika ditemui di lokasi yang disebutkan di atas, dia dianggap dilahirkan oleh seorang ibu yang menetap di sana,” kata Tengku Maimun dalam penghakiman tersebut.“Susulan itu, dia dianggap memenuhi syarat-syarat Seksyen 1(a) Bahagian II yang dibaca bersama Seksyen 19B Bahagian III, kerana dia, yang dilahirkan di Hospital Universiti Kebangsaan Malaysia, dilahirkan dalam persekutuan dan ibunya dianggap sebagai penduduk tetap dalam persekutuan.“Berdasarkan premis-premis ini, ia menjadi pertimbangan kami bahawa kanak-kanak itu berhak mendapat kewarganegaraan melalui kuat kuasa undang-undang menurut Seksyen 1(a) Bahagian II dibaca bersama Seksyen 19B Bahagian III.”CYM diabaikan semasa kelahirannya dan diambil sebagai anak angkat oleh pasangan tersebut.Mengikut fakta kes, pasangan tersebut dianggap mengambilnya sebagai anak angkat secara rasmi.Sijil kelahirannya dikeluarkan pada 20 Februari 2004 namun pada April 2016, ketika CYM mencecah usia 12 tahun, Jabatan Pendaftaran Negara (JPN) enggan mengeluarkan MyKad kepadanya.Pegawai yang memeriksa sijil kelahirannya dikatakan mendapati perbezaan nama keluarga CYM dan saudara perempuannya iaitu TYS yang juga merupakan anak angkat pasangan itu sebelum CYM diambil di bawah jagaan mereka.Pasangan itu kemudiannya menyerahkan sijil kelahirannya dan diberikan sijil baru dengan butiran yang dipinda pada 3 November 2016.Bagaimanapun, sijil kelahiran kedua merekodkan maklumat ibu bapa sebagai “tiada” dan status kewarganegaraannya “belum ditentukan”.Pasangan itu kemudiannya memfailkan saman pemula di Mahkamah Tinggi Pulau Pinang dan mereka diberikan perintah pengangkatan pada 20 Julai 2017.Susulan itu, mereka memohon sijil kelahiran baru dan buat kali ketiga, pada 21 September 2017 sijil baru dikeluarkan menyatakan status kewarganegaraan CYM sebagai “bukan warganegara”.Hujah awal mereka di mahkamah ditolak oleh Mahkamah Tinggi dan Mahkamah Rayuan, yang mengikuti duluan sebelumnya berpegang bahawa Seksyen 1(a) mesti mengambil kira perkataan “pada masa kelahiran”.Mahkamah juga berpendapat bahawa perkataan “ibu bapa” bermaksud ibu bapa kandung dan tidak boleh diperluaskan kepada “ibu bapa angkat”.Pasangan itu kemudiannya merayu kepada Mahkamah Persekutuan yang antara lain memutuskan bahawa tiada sebarang perkara yang menunjukkan mereka berbohong mengenai fakta pengabaian.Ia juga mengenepikan penghakiman sebelum ini oleh Mahkamah Tinggi dan Mahkamah Rayuan, mengatakan ia tidak seharusnya dijadikan sebagai duluan pada masa hadapan.Ia juga berkata bahawa kes itu kini akan menjadi duluan kepada kementerian dalam negeri (KDN), JPN dan ketua pendaftar kelahiran dan kematian untuk menangani semua kes serupa pada masa depan dalam konteks kanak-kanak yang baru lahir dan diabaikan.“KDN, di mana responden (ketua pendaftar kelahiran dan kematian) adalah sebahagian daripadanya, memiliki semua jentera penting kerajaan untuk menjalankan siasatan sewajarnya bagi memastikan kebenaran keterangan.“Responden tidak melepaskan tanggungjawab undang-undangnya untuk menyangkal anggapan kediaman tetap ibu kanak-kanak itu dalam Seksyen 19B.“Selanjutnya, responden langsung tidak menangani atau memberi respons kepada mana-mana kenyataan positif yang dibuat oleh perayu mengenai bagaimana kanak-kanak itu diabaikan ketika ditemui, sekali gus menjadikan keterangan-keterangan itu diakui,” katanya.Ia juga berkata, responden sepatutnya merujuk kepada Seksyen 1(a) Bahagian II yang dibaca bersama Seksyen 19B Bahagian III, namun sebaliknya menafikan kewarganegaraan kanak-kanak itu hanya kerana tidak dapat mengumpul sebarang bukti mengenai ibu bapa kandungnya,“Mereka tidak mempunyai hak atau budi bicara untuk melakukan apa-apa selain itu, apatah lagi sehingga menyebabkan kanak-kanak tersebut tidak memiliki kewarganegaraan,” tambahnya.“Maka dengan itu, dan dengan hormatnya, kami memutuskan untuk mengatakan bahawa kewarganegaraan melalui pelaksanaan undang-undang adalah hak – sebuah hak asasi dan hak di bawah Perlembagaan. Ia sama sekali tidak memberikan ruang untuk sesuatu pelaksanaan yang didasari tanggapan-tanggapan subjektif atau andaian mengenai apakah yang bermaksud kewarganegaraan.“Perkataan kewarganegaraan ‘oleh kuat kuasa undang-undang’ adalah sangat jelas, dan tidak ada ruang untuk budi bicara.”


PM, agenda Keluarga Malaysia tiada peluang berjaya jika…

Ke hadapan YAB Perdana Menteri Ismail Sabri Yaakob,Untuk menjayakan agenda Keluarga Malaysia yang diwar-warkan YAB PM, Malaysia mesti berani melangkah ke depan dengan tidak lagi memaparkan pecahan pengundi sesuatu kawasan mengikut komposisi kaum semata-mata.Sebagai rakyat Malaysia, kita perlu akui bahawa pecahan pengundi mengikut kaum semata-mata selama lima dekad mendatangkan lebih banyak keburukan daripada kebaikan.Kesannya terhadap perpaduan kaum di dalam negara amatlah meruncing dan mendalam dan bersifat memecahkan.Lihatlah keadaan hari ini, sama ada di kedai kopi mahupun di media sosial, rakyat Malaysia terutamanya ahli-ahli politik akan berbicara segala permasalahan negara daripada sudut kaum semata-mata seperti yang sedang berlaku pada waktu kini.Untuk menyatupadukan rakyat Malaysia dan menjayakan agenda Keluarga Malaysia secara ikhlas, perkara ini perlu dirombak segera.Suruhanjaya Pilihan Raya (SPR) selama ini memaparkan pecahan pengundi mengikut kaum.Barangkali ia dibuat mengikut pecahan parti pemerintah Barisan Nasional (BN) yang semuanya terdiri daripada parti berdasarkan kaum untuk memudahkan setiap parti komponen untuk menjaga undi kaum masing-masing.Ini boleh diubah, jika YAB PM mempunyai “political will” atau kemahuan politik untuk melihat agenda Keluarga Malaysia menjadi kenyataan.SPR boleh mengeluarkan pecahan pengundi mengikut usia, jantina, tahap pendapatan, kelulusan akademik atau jenis pekerjaan sebagai data rasmi yang disalurkan kepada media dan rakyat.Data yang dipecahkan mengikut kaum tidak perlu dikeluarkan secara khusus melainkan ada keperluan.Jika pecahan pengundi dilakukan mengikut usia sebagai contoh:21-34 tahun: 35%35-50 tahun: 40%50-60 tahun: 15%60 tahun ke atas: 10%Berdasarkan data-data sedemikian, media, parti-parti dan ahli-ahli politik akan berbicara, berstrategi mengenai keperluan masyarakat mengikut usia, jantina, jenis pekerjaan, tahap pendapatan serta kelulusan akademik.Secara automatik, isu-isu yang dibangkitkan akan meliputi semua kaum.Jika ini diamalkan untuk tempoh 10 tahun, sudah pasti risiko berlakunya keadaan masa kini di mana ada pihak-pihak yang sengaja menggunakan sentimen agama dan kaum untuk meraih undi dan melaga-lagakan sesama rakyat demi mendapat modal politik murahan akan berkurang secara drastik.Jika inisiatif di atas dapat dilakukan seiring dengan perlaksanaan Undi18, landskap perpaduan negara dan cara berpolitik ahli politik negara akan berubah di dalam 10 tahun akan datang.YAB PM, agenda Keluarga Malaysia tiada peluang untuk berjaya jika rakyat terus dipecahkan mengikut kaca mata perkauman dan ahli-ahli politik terus bermain isu demi menjaga kepentingan kaum masing-masing.Rombaklah cara SPR memaparkan data pengundi, nescaya Malaysia boleh bergerak ke arah lebih makmur dan berpadu sekiranya kita melihat data dengan kaca mata yang lebih menjurus ke arah perpaduan.


PKP 3.0 akan diperketatkan, kata PMO

Putrajaya mengumumkan perintah kawalan pergerakan (PKP 3.0) yang sedang berkuatkuasa pada ketika ini akan diperketatkan, menyaksikan penambahan sekatan terhadap sektor ekonomi dan sosial disebabkan lonjakan kes jangkitan Covid-19 akhir-akhir ini, kata Pejabat Perdana Menteri (PMO).Bagaimanapun menurut PMO, perincian mengenai sekatan tambahan ini akan diumumkan dalam sidang media Menteri Kanan (Keselamatan) Ismail Sabri Yaakob esok.“Mengambil kira perbincangan dan penelitian dalam sidang khas pada hari ini, mesyuarat sebulat suara bersetuju mengetatkan lagi pelaksanaan PKP 3.0 yang sedang berkuatkuasa dengan penambahan sekatan yang lebih ketat ke atas sektor ekonomi dan sosial,” kata PMO dalam satu kenyataan hari ini.“Sidang Khas ini turut melibatkan kerajaan negeri bagi mengambil kira situasi semasa di negeri masing-masing serta pandangan mereka terhadap usaha untuk mengekang penularan Covid-19.”Petang tadi Perdana Menteri Muhyiddin Yassin mempengerusikan Sidang Khas Majlis Keselamatan Negara (MKN) bagi membincangkan isu perintah PKP yang dilaksanakan di seluruh negara ketika ini, disebabkan lonjakan tinggi jangkitan Covid-19 sehingga mencecah lebih 6,000 kes sehari.Hari ini, 6,493 lagi kes baru Covid-19 dicatatkan di Malaysia dengan 50 kematian.Selangor kekal mencatat kes harian tertinggi sebanyak 2,163 disusuli Kuala Lumpur (641), Sarawak (612), Kedah (434) dan Johor (406).Menurut PMO, prosedur operasi standard (SOP) bagi PKP 3.0 sebelum ini sudah diperketatkan termasuk larangan rentas negeri dan daerah serta sekatan bagi aktiviti sosial, sukan dan rekreasi serta persidangan dan mesyuarat secara bersemuka.“Namun begitu, penularan dalam komuniti yang semakin meningkat dan kewujudan varian baru yang lebih agresif dengan kadar kebolehjangkitan yang tinggi menyebabkan usaha untuk melandaikan lengkung jangkitan mengambil masa yang lebih panjang.”


Banjir di Pahang ragut nyawa pertama

Banjir di Pahang meragut nyawa pertama apabila seorang kakitangan pejabat hutan daerah Jerantut lemas manakala seorang anaknya hilang dibawa arus semasa meredah banjir di Kampung Gintong, kira-kira 100 kilometer dari Kuantan, malam tadi.Ketua Polis Daerah Jerantut Supt Mazlan Hassan berkata mangsa Zulkarnain Hitam, 58, ditemukan lemas sekitar 10.30 malam, dipercayai akibat dihanyutkan arus deras semasa berjalan kaki pulang ke rumah  bersama tiga anak lelakinya selepas memindahkan kereta ke kawasan tinggi.Dalam kejadian itu seorang daripada anak lelakinya Ukai Iskandar, 23, yang merupakan penuntut Universiti Malaysia Pahang (UMP) di Gambang di sini, turut hilang dan sehingga pagi ini masih belum ditemukan.“Kesemua mereka difahamkan berjalan kaki dari Kampung Gintong untuk pulang ke rumah di Taman Perdana yang terletak kira-kira dua kilometer dari lokasi tempat Iskandar meletak kenderaan semasa kejadian berlaku,” katanya semasa dihubungi di sini, hari ini.Mazlan berkata dua lagi anak mangsa yang berusia 15 dan 13 tahun bagaimanapun berjaya diselamatkan oleh orang awam.Operasi mencari Ukai yang dimulakan sekitar 11 malam melibatkan 17 anggota pasukan mencari dan menyelamat terpaksa dihentikan pada 3.30 pagi ekoran cuaca yang semakin buruk.Mazlan juga menasihatkan orang ramai agar berwaspada dengan perkembangan banjir dan sentiasa mematuhi arahan pihak berkuasa sepanjang musim banjir bagi mengelakkan kejadian tidak diingini.


Malaysia mohon pengampunan Nagaenthran, namun terpulang budi bicara Singapura, kata menteri

Malaysia memohon budi bicara lembaga pengampunan Singapura untuk memberikan Pengampunan Presiden kepada Nagaenthran Dhamalingam, tahanan warganegara Malaysia yang dikenakan hukuman mati di negara itu.Menteri Luar Saifuddin Abdullah berkata Malaysia menghormati proses udang-undang Singapura dan masih menunggu keputusan pihak berkuasa negara itu.“Dalam hal ini saya kena ulang, kita boleh memohon melalui cara kita, berhubung dengan mengutus surat, tetapi kita tidak boleh campur dari segi urusan dan proses undang-undang di negara Singapura,” katanya kepada pemberita pada majlis Anugerah Perkhidmatan Cemerlang 2020 dan Jasamu Dikenang di Wisma Putra pada Jumaat.Ditanya mengenai surat yang beliau utuskan kepada Menteri Luar Singapura Vivian Balakrishnan berhubung kes itu, Saifuddin berkata beliau masih belum mendapat jawapan balas setakat ini.Nagaenthran ditahan pihak berkuasa Singapura pada 22 April 2009 atas kesalahan penyeludupan dadah jenis diamorphine seberat 42.72gm dan dijatuhkan hukuman mati oleh Mahkamah Tinggi Singapura pada 22 November 2010.Proses rayuan melalui mahkamah telah pun dibuat oleh peguam keluarga Nagaenthran sehingga ke peringkat akhir, iaitu melalui permohonan Pengampunan Presiden.Bagaimanapun, permohonan itu telah ditolak pada 1 Jun 2020.Pada Rabu lepas, Saifuddin dalam kenyataan berkata kementerian luar melalui Suruhanjaya Tinggi Malaysia di Singapura terus memantau perkembangan kes berkenaan dan menghulurkan bantuan konsular yang sewajarnya kepada lelaki itu dan keluarga.


Selepas Amanah mohon maaf, Muda ambil pendirian rasmi bantah pengampunan Najib

Muda hari ini berkata sebarang permohonan pengampunan diraja untuk bekas perdana menteri Najib Razak harus ditolak, sehari selepas Amanah memohon maaf atas kenyataan yang sama dikeluarkan pengarah komunikasinya sehingga menimbulkan kecaman daripada Umno, rakan parti komponen dalam kerajaan campuran.
Jawatankuasa Eksekutif Pusat Muda dalam satu kenyataan berkata ini merupakan pendirian rasmi parti itu.
“Muda berpandangan bahawa permohonan pengampunan Najib harus ditolak oleh Lembaga Pengampunan,” katanya.
“Ini merupakan pendirian rasmi parti yang membantah sebarang gerakan untuk menyelamatkan mana-mana kleptokrat yang telah menyusahkan dan menggadai negara”.
Bekas ahli Parlimen Shah Alam, Khalid Samad berkata pada 28 April pengampunan untuk Najib akan menghantar mesej negatif kepada rakyat, sistem keadilan negara dan seluruh dunia tentang sikap Malaysia terhadap rasuah serta salah guna kuasa.
“Apakah memberikan pengampunan kepada orang yang telah memalukan negara di serata dunia akan menunjukkan sikap tegas dan tiada kompromi kita terhadap rasuah? Sudah pasti tidak.
“Sebaliknya ianya akan memberikan isyarat salah bahawa perang rasuah hanya cogan kata kosong untuk kepentingan politik dan akhirnya semua akan kembali seperti biasa,” katanya.
Najib disabitkan bersalah pada 2020 atas tuduhan pecah amanah, pengubahan wang haram dan salah guna kuasa berhubung penyelewengan RM42 juta dana SRC International.
Beliau mula menjalani hukuman penjara 12 tahun pada Ogos tahun lalu selepas gagal dalam rayuan terakhirnya.
Pada bulan Mac, Mahkamah Persekutuan menolak permohonannya untuk semakan kehakiman terhadap sabitan dan hukumannya, sekali gus memusnahkan harapan terakhirnya untuk mendapatkan bantuan undang-undang dalam kes itu.
Umno kemudiannya mula menerajui cubaan untuk mendapatkan pengampunan diraja bagi bekas presiden mereka yang masih mempunyai pengaruh besar dalam parti.
Kenyataan Khalid itu menimbulkan kemarahan Umno, dengan Ahli Majlis Tertinggi Puad Zarkashi melabelkan Amanah sebagai rakan yang tidak boleh dipercayai dalam kerajaan sekarang.
Umno Kelantan yang akan bekerjasama dengan Amanah dalam usaha mereka menawan negeri yang dikuasai PAS itu pada Pilihan Raya Negeri (PRN) akan datang, turut menuntut permohonan maaf daripada Khalid, yang kemudiannya berkata beliau sudah berbuat demikian.
Beliau bagaimanapun menambah bahawa permohonan maafnya adalah “atas pendirian berbeza”.
“Lebih penting untuk ‘move on’ dan tumpu pada PRN yang menjelang,” katanya.
Permohonan maaf Khalid hadir susulan kenyataan Timbalan Presiden Amanah Salahuddin Ayub dan presidennya Mohamad Sabu yang menyifatkan kenyataan pengarah komunikasi parti itu sebagai pandangan peribadi.
Muda dalam kenyataan hari ini berkata sebarang pengampunan untuk Najib akan menghantar isyarat yang salah kepada rakyat Malaysia.
“Adakah rakyat biasa yang didapati bersalah atas jenayah yang sama akan diberi keistimewaan yang sama?” katanya, sambil menambah Najib disabitkan bukan satu tetapi tujuh pertuduhan.
“Pengampunan ke atas Najib tatkala dia baru sahaja menjalani hukuman akan membawa mesej bahawa mana-mana individu berpengaruh, mempunyai hubungan kuasa tidak perlu gusar dengan undang-undang.”
Sambil menambah bahawa parti itu akan “terus memerangi mana-mana gerakan yang mahu menyelamatkan kleptokrat termasuk pihak yang cuba mencabar integriti badan kehakiman negara”.
“Dan kami tidak bercadang untuk memohon maaf atas pendirian ini.”


Peluang kerja graduan baru kembali cerah tahun depan

Pasaran kerja untuk graduan diramal meningkat pada tahun depan selepas tahun ini menyaksikan kadar pengangguran dan kewangan tidak menentu disebabkan Covid-19 menjejaskan ekonomi seluruh dunia, kata satu kaji selidik firma perekrutan Talentbank.Dalam satu kaji selidik bertajuk “Majikan’ Pilihan Utama Universiti” yang dijalankan pada Oktober lalu melakukan penilaian keadaan terkini pasaran kerja untuk graduan dalam norma baru, menunjukkan 73.41% responden menyatakan kesudian mengupah pelajar lepasan universiti sama ada universiti awam atau swasta pada tahun-tahun akan datang.Sementara itu, sebanyak 21.97% responden mengatakan tidak pasti dan selebihnya 4.62% tidak berminat untuk mengambil pekerja.Kaji selidik itu melibatkan responden terdiri daripada mereka berjawatan kanan dalam syarikat bersaiz sederhana hingga besar (80.35%), dengan 33.53% melibatkan syarikat tersenarai awam.Prospek pekerjaan dilihat cerah buat graduan baru yang memiliki latar belakang dalam bidang perakaunan, pengurusan perniagaan, pemasaran, pengkomputeran dan teknologi maklumat, pengurusan sumber manusia, kejuruteraan mekanikal dan elektronik serta kejuruteraan elektrik dan lain-lain.Gaji bulanan yang ditawarkan kepada graduan baru daripada semua bidang secara purata antara RM2,501 hingga RM3,000, manakala elaun untuk latihan industri sehingga RM1,000 sebulan.Ketua Pegawai Eksekutif Talentbank Ben Ho mengatakan ia adalah berita baik di sebalik ketidakstabilan dan ketidaktentuan yang disebabkan pandemik serta ia turut membawa maksud pihak universiti berjaya menghasilkan lulusan siswazah “yang memiliki set kemahiran yang betul diperlukan oleh pihak industri”.“Kami tanya kepada para majikan mengenai adakah mereka memberi penekanan terhadap sikap atau keputusan akademik ketika ingin mengupah graduan baru dan jawapan yang diperoleh sudah dijangka.“Sebahagian besar iaitu 91.91% responden memilih sikap yang baik berbanding keputusan akademik manakala baki 8.09% memilih sebaliknya. Hasil keputusan ini menunjukkan peningkatan permintaan untuk bakat serba boleh, yang mampu mempelajari kemahiran dan tanggungjawab baru sekiranya diberikan kepada mereka,” tambahnya.Awal bulan ini, Timbalan Menteri Sumber Manusia Awang Hashim mengatakan hampir 100,000 pekerja hilang pekerjaan sejak Januari termasuk mereka berkemahiran tinggi terdiri daripada pengurus, profesional, juruteknik dan profesional bersekutu.Tetapi kaji selidik Talentbank menunjukkan masa depan yang optimistik untuk pasaran kerja graduan baru sehingga tahun 2022, dengan 76.3% mengatakan mereka akan kekal mengambil pekerja hingga ke tempoh tersebut.Kaji selidik itu juga mendedahkan lima sumber digunakan oleh majikan untuk mencari dan mengupah graduan baru adalah daripada laman sesawang pekerjaan, halaman kerjaya syarikat, pameran kerjaya di universiti, saluran media sosial dan pameran kerjaya di Pusat Konvensyen Sunway Pyramid.Senarai 10 teratas metrik perekrutan yang digunakan ketika mengupah graduan baru adalah kesediaan kerja, aktiviti luar kurikulum, reputasi universiti, proses perekrutan, purata nilai gred kumulatif, julat gaji, tempoh masa diambil bekerja, kos permohonan kursus, pengekalan pekerja dan pendedahan pelajar pada peringkat antarabangsa.


Harga tambang penerbangan, skim pencen warga emas tumpuan Dewan Rakyat hari ini

Persoalan mengenai rancangan jangka panjang Suruhanjaya Penerbangan Malaysia (Mavcom), untuk mengatasi harga tambang penerbangan yang terlalu tinggi antara Semenanjung dan Sabah, merupakan antara perkara yang akan dibincangkan pada persidangan Dewan Rakyat hari ini.
Menurut Aturan Urusan Mesyuarat di laman rasmi Parlimen, perkara itu dibangkitkan oleh Vivian Wong Shir Yee (PH-Sandakan) kepada menteri pengangkutan pada Waktu Pertanyaan-Pertanyaan Menteri (MQT).
Pada sesi itu juga, Yuneswaran A/L Ramaraj (PH-Segamat) meminta menteri ekonomi menyatakan bagaimana Inisiatif Pendapatan Rakyat (IPR), dapat membantu isi rumah B40 dan miskin tegar menjana pendapatan dan peranan Kementerian Ekonomi untuk memastikan 100,000 miskin tegar dapat terlibat dalam inisiatif ini.
Pada sesi jawab lisan, William Leong Jee Keen (PH-Selayang) meminta menteri pembangunan wanita, keluarga dan masyarakat menyatakan, sama ada kerajaan bercadang melaksanakan skim pencen warga emas untuk rakyat berumur 65 tahun ke atas, yang tidak menerima pencen kerajaan ataupun Perkeso.
Selain itu Sanisvara Nethaji Rayer A/L Rajaji (PH-Jelutong) pula meminta menteri kewangan menyatakan adakah kerajaan akan memperkenalkan semula cukai GST yang telah membebankan rakyat sebelum ini.
Selesai sesi itu, persidangan Dewan Rakyat akan diteruskan dengan penggulungan hari terakhir Rang Undang-Undang Perbekalan 2023 di peringkat dasar.
Persidangan kali ini berlangsung selama 31 hari sehingga 4 April.


Tiada kebebasan, penguat kuasa KDN masih ‘berkeliaran’ di PBAKL, kata penerbit

Penerbit dan penulis buku meluahkan rasa kesal terhadap perkembangan terbaru dalam penganjuran Pesta Buku Antarabangsa Kuala Lumpur (PBAKL) yang memulakan tirai pada Jumaat lalu.
Ini susulan kehadiran pasukan penguat kuasa Kementerian Dalam Negeri (KDN) di rerurai jualan buku sejak hari pertama program itu berlangsung tanpa memberikan sebab dan alasan kepada para peserta.
Penulis dan bekas pengarang kanan di Utusan Malaysia Zin Mahmud memberitahu situasi itu jelas menunjukkan tidak berlakunya sebarang reformasi dalam KDN dan kerajaan baru berhubung penerbitan buku tempatan.
Zin menegaskan, lawatan dan kehadiran anggota penguat kuasa KDN hanya meneruskan polisi terdahulu ketika dunia tertutup tanpa akses internet dan media sosial.
"Saya amat kesal dengan lawatan penguat kuasa KDN ke pesta buku kerana ia menunjukkan kerajaan mahu mengongkong kebebasan penulisan rakyat.
"Lawatan itu menakut-nakutkan para penulis untuk berkarya dan para penerbit untuk berniaga sekali gus menunjukkan kerajaan tidak meletakkan kepercayaan pada rakyat," katanya kepada MalaysiaNow.
Penganjuran PBAKL 2023 kali ke-40 berlangsung sejak Jumaat lalu hingga 4 Jun ini menampilkan 815 reruai yang disertai pempamer dari dalam dan luar negara.
Ia turut dianjurkan secara hibrid bagi tahun kedua dengan kerjasama platform e-dagang, Shopee bagi membolehkan akses meluas kepada peminat buku.
Mengulas lanjut, Zin berkata prosedur lawatan pasukan penguat kuasa ke mana-mana penganjuran Pesta Buku sudah menjadi kelaziman sejak sekian lama.
Ini kerana, katanya, kerajaan terdahulu mahu mengongkong pemikiran rakyat kerana bimbang mereka akan menentang kerajaan dalam suasana wujudnya ancaman komunisme.
Dalam pada itu, seorang penerbit dan pempamer PBAKL mahu dikenali sebagai Benz Ali berkongsi beberapa keping foto di Facebooknya menunjukkan kehadiran pasukan penguat kuasa KDN pada hari pertama pesta itu berlangsung.
Ketika dihubungi MalaysiaNow, beliau mengesahkan perkara tersebut.
Bagaimanapun, katanya, beliau hanya melihat ianya sebagai satu bentuk prosedur yang biasa kerana tiada sebarang rampasan buku atau bahan bacaan yang dibuat oleh para petugas berkenaan.
"Tetapi PBAKL masih belum berakhir. Ada beberapa hari lagi.
"Kita tidak tahu apa akan terjadi sehingga ke hari akhir," katanya kepada MalaysiaNow.
Di ruangan komen hantaran Facebooknya, ramai peminat buku mengkritik situasi itu mengatakan tindakan penguatkuasaan KDN tidak bijak dan rasional.
Bagi mereka, tiada apa yang perlu ditakutkan dengan penerbitan buku sebaliknya video-video dan penghasilan kandungan dalam internet yang lebih pantas mempengaruhi minda rakyat.
"Sama sahaja Barisan Nasional (BN) dan Pakatan Harapan (PH) memerintah," tulis Abdul Razak Endot.
"Kedai saya pun KDN rajin datang," tulis Syedshahriman Jamalullayl.
Pada masa sama, Benz juga berpandangan sama dengan Zin mengatakan tiada perubahan dan reformasi dalam KDN berhubung penerbitan buku tempatan.
"Saya nampak masih sama seperti kerajaan-kerajaan dulu.
"Di Pesta Buku Alternatif Kuala Lumpur pada bulan Februari lepas juga KDN masih berkeliaran di pesta buku itu yang diadakan di Pasar Seni, Kuala Lumpur," katanya.


2 juta pengunjung dijangka banjiri Batu Caves sempena Thaipusam

Dua juta penganut agama Hindu dan pengunjung dijangka membanjiri Batu Caves, di sini sempena perayaan Thaipusam yang bakal disambut pada Ahad.
Ketua Polis Daerah Gombak Zainal Mohamed Mohamed berkata dijangka berlaku kesesakan lalu lintas di sekitar kawasan berkenaan pada hari ini hingga 6 Februari.
Beliau berkata perarakan Thaipusam akan bermula dari Jalan Tun H.S Lee, di sini pada 10 malam esok dan dijangka tiba di Batu Caves pada 3 petang Sabtu ini.
Menurutnya tujuh jalan di sekitar Batu Caves juga akan mula ditutup pada tengah malam ini hingga 8 Feb.
“Tujuh jalan yang ditutup adalah dari lampu isyarat Kampung Melayu Batu Caves, susur dari arah MRR2 ke Kuil Batu Caves, Jalan Batu Caves Lama ke pintu utama Kuil Batu Caves, simpang tiga lampu isyarat hadapan stesen minyak Shell, Batu Caves,” katanya dalam sidang media di Dewan Martek, di Kuala Lumpur hari ini.
Selain itu, simpang tiga Jalan SBC 8/ Jalan Lama Batu Caves, susur MRR2 dari Sri Gombak menghala susur Jalan Perusahaan Batu Caves dan Jalan Perusahaan menghala ke Kuil Batu Caves.
Zainal Mohamed berkata penutupan jalan di kawasan pentadbiran Ibu Pejabat Polis Daerah (IPD) Gombak  itu adalah untuk memastikan kelancaran lalu lintas sepanjang Thaipusam berlangsung.
“Laluan alternatif yang dicadangkan polis akan di kemas kini melalui platform media sosial Facebook IPD Gombak. Pengguna jalan raya dinasihatkan agar menggunakan jalan alternatif dan pengangkutan awam bagi mengelakkan kesesakan lalu lintas,” katanya.


Dua kali September, selepas 12 tahun dan naratif politik sama

Awal pagi pada 29 Jun, 2008 di kedutaan Turki di Kuala Lumpur yang pada ketika itu di sebuah rumah banglo di Jalan U Thant, terheret dengan perbalahan domestik Malaysia apabila menerima kehadiran seorang ahli politik terkemuka di pintu pagarnya.Akan tetapi hanya beberapa jam kemudian penyokong rapatnya mengumumkan kepada media lokasi Anwar Ibrahim, yang sedang menunggu dibenarkan kembali aktif berpolitik akibat daripada sabitan liwat kes sebelumnya.Penyokong Anwar mendakwa pemimpin mereka terpaksa mencari perlindungan di kedutaan Turki selepas mendapat maklumat nyawanya terancam.“Kami (PKR) dan saya sendiri, menerima maklumat bahawa ini adalah satu percubaan bukan sahaja untuk membunuh karier politiknya, tetapi jika boleh, membunuh beliau,” kata timbalan presiden PKR pada ketika itu, Syed Husin Ali kepada media.Semuanya bermula sehari selepas kakitangan muda di pejabat Anwar, membuat laporan polis mendakwa ahli politik itu meliwatnya.Anwar mengatakan tuduhan Mohd Saiful Bukhari Azlan sebagai percubaan untuk mengalihkan perhatian rakyat daripada kenaikan harga makanan dan minyak oleh kerajaan Abdullah Badawi yang berdepan dengan takanan daripada partinya selepas Barisan Nasional (BN) hilang majoriti dua pertiga buat pertama kalinya pada pilihan raya umum 2008.Pada ketika itu Anwar sedang sibuk untuk menarik ahli Parlimen Barisan BN melompat menyertainya.Lima minggu sebelum drama di kedutaan Turki, di mahkamah Anwar tidak mengaku bersalah atas tuduhan meliwat, yang kemudiannya digelar sebagai Liwat II.Kes ini berjalan selama enam tahun dan berakhir di Mahkamah Persekutuan, di mana Anwar dijatuhkan hukuman penjara selama lima tahun.Sebaik sahaja didakwa, Anwar terus agresif dalam rancangannya menjatuhkan kerajaan BN melalui ahli Parlimen yang melompat, yang beliau umumkan buat pertama kalinya sebulan selepas Pilihan Raya Umum 8 Mac pada 2008.Anwar pada Rabu mengumumkan kerajaan PN tumbang selepas beliau mempunyai sokongan yang kukuh dan meyakinkan untuk menjadi perdana menteri.Pada pilihan raya itu, pembangkang diketuai Anwar menang 82 daripada 222 kerusi Parlimen, bermakna beliau hanya memerlukan 30 ahli Parlimen untuk bersamanya bagi menubuhkan kerajaan.Ramai yang tidak yakin ia boleh berlaku, akan tetapi terdapat juga pandangan yang ahli Parlimen boleh dibeli dengan mereka dari Sarawak dan Sabah dikatakan “bersedia untuk dibeli”.16 September ditetapkan sebagai tarikh ahli-ahli Parlimen BN akan melompat dan khabar angin mengatakan Anwar akan mengadap Agong.“Terdapat ketakutan dan keterujaan dan semua khabar angin diambil serius,” kata seorang ahli politik berpengalaman yang terlibat aktif dengan rancangan September 2008.Menjelang 16 September, sekumpulan ahli Parlimen BN dihantar ke Taiwan untuk lawatan sambil belajar, satu langkah dilihat untuk menghalang mereka berkomunikasi dengan pembangkang.Akan tetapi pimpinan PKR menghantar pemimpin ke Taiwan untuk bertemu mereka.Pengarah strategi PKR pada ketika itu, Saifuddin Nasution Ismail mengatakan mereka bertemu ahli-ahli Parlimen itu dan “mengadakan perbincangan yang baik” sementara ketua penerangan pada ketika itu, Chua Tian Chang “teruja dengan perkembangan politik terkini”, di mana kedua-dua dakwaan ini dinafikan BN.PKR mengatakan ahli Parlimen BN bercadang untuk menyokong timbalan presiden Umno pada ketika itu, Najib Razak untuk menggantikan Abdullah.“Mereka beritahu saya jika gagal, mereka akan menyertai Pakatan Rakyat,” kata Chua yang dikenali sebagai Tian Chua, seperti dilaporkan The Star.Malam sebelum 16 September, pembangkang Pakatan Rakyat, PKR, DAP dan PAS yang baru sahaja merampas Selangor, memilih Stadium Petaling Jaya di Kelana Jaya untuk mengumpulkan lebih kurang 10,000 penyokong untuk menyokong “rampasan kuasa” di peringkat persekutuan.“Akan tetapi semuanya tidak menjadi kenyataan, BN bertahan walaupun Abdullah Badawi meletakkan jawatan sebagai perana menteri,” kata seorang ahli politik kepada MalaysiaNow, merujuk kepada pengumuman Abdullah untuk menyerahkan kuasa kepada Najib pada Mac 2009.Katanya, adalah penting untuk mengkaji peristiwa yang berlaku sebelum episod 16 September, 2008 untuk memahami pengumuman Anwar minggu lepas.“Dalam kedua-dua situasi, terdapat kaitan dengan kebebasan peribadi Anwar,” katanya.Pada 21 September, dua hari sebelum pengumuman Anwar minggu lepas, Mahkamah Tinggi Kuala Lumpur menafikan percubaan presiden PKR itu untuk mengenepikan percubaan seorang peguam, mencabar pengampunan Dirajanya.Dalam samannya, Mohd Khairul Azam Abdul Aziz mendakwa pengampunan penuh diberikan kepada Anwar bercanggah dengan Perkara 42(4) dan (5) Perlembagaan Persekutuan berikutan kuasa pengampunan hendaklah dilaksanakan dengan nasihat oleh Lembaga Pengampunan.Anwar dibebaskan dari penjara selepas diampunkan, janji dibuat Pakatan Harapan (PH) semasa kempen pilihan raya, dilihat sebagai langkah untuk melantiknya sebagai perdana meteri.Sebarang keputusan membatalkan pengampunan itu akan mendatang “bencana” kepada Anwar, bukan sahaja kepada gabungan PH, tetapi kebebasan peribadinya.“Sebab itu kita dapat lihat persamaan antara sekarang dan episod September 2008,” kata ahli politik sama.


Ahli politik mohon pengampunan jadi trend baru di Malaysia?

Seorang peguam mengatakan permohonan pengampunan diraja yang oleh ahli-ahli politik seakan menjadi trend terbaru, menyifatkannya sebagai satu keadaan yang amat kritikal sedang berlaku dalam sistem perundangan di Malaysia.
Rafique Rashid menimbulkan persoalan tentang bagaimana terlalu mudah sekali bagi para penganalisis politik tempatan bercakap tentang pengampunan diraja dengan hujah untuk memperkukuh kerajaan semasa.
Soalnya, bagaimana begitu mudah rakyat Malaysia dipermainkan dengan isu politik dan personaliti tertentu sehingga mengenepikan perkara undang-undang dan sistem kehakiman negara.
"Malaysia ini dah tak ada rasa malu ke?
"Kini, seolah-olah melakukan jenayah asalkan anda terkenal dan ahli politik kita boleh terima.
"Walaupun melakukan jenayah. Sedangkan jenayah itu adalah penyelewengan, salah guna kuasa, wang rakyat dan sebagainya,” katanya kepada MalaysiaNow.
Kenyataan ini dikeluarkan selepas timbul cakap-cakap bahawa Lembaga Pengampunan Diraja dalam proses membincangkan pengampunan terhadap bekas perdana menteri Najib Razak yang kini sedang menjalani 12 tahun hukuman penjara.
Pada 31 Mac, sidang lima hakim di Mahkamah Persekutuan secara majoriti menolak permohonan Najib meminta pensabitan dan hukumannya disemak semula.
Mengulas lanjut, Rafique turut menyuarakan kebimbangan trend tersebut kemudian hari akan mencetuskan satu bentuk normalisasi dalam kalangan ahli politik yang disabitkan kesalahan jenayah.
"Adakah kita (akan) sampai ke tahap itu?"
Dalam pada itu, peguam Haniff Khatri membangkitkan isu ini berupaya menimbulkan kebimbangan sama ada pengampunan diraja di bawah bidang kuasa mutlak Agong melibatkan pengampunan hukuman dan juga pengampunan sabitan.
Persoalan ini katanya berkait rapat dengan usaha memohon pengampunan diraja Najib di mana adakah beliau boleh membuat permohonan pengampunan hukuman tetapi juga sabitan.
“Sebab apa, kalau kita ingat Anwar Ibrahim, dia satu negara dia jaja bahawa pada 16 Mei (2018) bukan sahaja hukumannya diampunkan tetapi sabitannya diampunkan.
”Seolah-olah tidak ada lagi rekod jenayahnya," katanya merujuk kepada pengampunan diraja Anwar pada Mei 2018 selepas kemenangan Pakatan Harapan (PH) dalam Pilihan Raya Umum ke-14 (PRU14).
Menurut Haniff, persoalan tentang memberikan pengampunan hukuman bukan lagi isu kerana ianya sudah jelas menjadi kuasa mutlak dan budi bicara Agong.
“Tetapi, bolehkah Agong batalkan sabitan iaitu penemuan kebersalahan oleh mahkamah? Itulah isu dia pada masa pengampunan diraja Anwar muncul.”
Ini kerana katanya, di dalam dokumen Anwar tidak disebut mengenai pengampunan sabitan tapi kalau dalam dokumen Najib tiba-tiba ada pembatalan sabitan mungkin ianya akan dicabar lagi oleh sesiapa.
“Dan masa itu mahkamah kena buat keputusan sebab masa kes Anwar, mahkamah tidak buat keputusan. Sebab mahkamah mendapati tiada pengampunan sabitan.
“Inilah perkara yang menarik sebab bila Perlembagaan dan undang-undang dipermain-mainkan, dia akan datang balik menghantui orang yang mempermain-mainkannya.”
Sebelum ini, Haniff mengetuai anak guamnya Mohd Khairul Azam Abdul Aziz mencabar kesahan pengampunan diraja yang diperoleh Anwar pada 2018.
Bagaimanapun pada Januari lalu, Ketua Hakim Negara, Tengku Maimun Tuan Mat yang mengetuai panel tiga hakim dalam keputusan sebulat suara, menolak permohonan mereka untuk mendapatkan kebenaran merayu selepas mendapati perkara itu kini bersifat akademik.
Atas nasihat Lembaga Pengampunan kepada Yang di-Pertuan Agong, Tengku Maimun berkata, mahkamah tertinggi itu mendapati tiada asas untuk mencadangkan sebarang salah nyata dalam nasihat yang ditawarkan.


Tidak sesuai adakan PRU kerana kes Covid-19 tinggi, kata Dr Mahathir

Bekas perdana menteri Dr Mahathir Mohamad berpendapat adalah tidak sesuai untuk melaksanakan Pilihan Raya Umum ke-15 (PRU15) ketika ini memandangkan negara masih berhadapan dengan jumlah tinggi kes harian jangkitan Covid-19.“Saya berpendapat daripada pengalaman kita ketika di Pilihan Raya Negeri Sabah, apabila diadakan PRU nanti, maka wabak Covid-19 ini akan merebak sehingga sekarang ini tidak berhenti. Jadi, kalau kita adakan PRU sekali lagi, mungkin 50% daripada kita akan terkena Covid-19,” katanya.Ditanya pemberita selepas melancarkan platform e-dagang, Herbee oleh The Human Life Advancement Foundation (HLAF) and Dropee di sini hari ini, sama ada beliau akan bertanding pada PRU15, Mahathir secara berseloroh berkata: “Saya dah umur 95 tahun, tak boleh berjalan berapa betul dah, takkan nak suruh saya bertanding lagi.”


Sorry.


PBB kutuk Israel bunuh kanak-kanak Palestin

Penyelaras Khas Pertubuhan Bangsa-Bangsa Bersatu bagi Proses Keamanan Asia Barat pada Isnin mengutuk pembunuhan seorang kanak-kanak Palestin oleh tentera Israel.
"Saya mengutuk dan amat sedih dengan kematian seorang budak lelaki Palestin berusia 2 tahun, yang cedera parah akibat tembakan pasukan keselamatan Israel di Al-Nabi Saleh," lapor Agensi Anadolu memetik Tor Wennesland di Twitter.
Beliau berkata "orang awam, khususnya kanak-kanak terus menanggung beban konflik ini" dan menggesa pihak berkuasa Israel supaya mengambil tindakan ke atas "mereka yang bertanggungjawab”.
Awal hari ini, Kementerian Kesihatan Palestin mengumumkan kematian Mohammad Tamimi, 2, yang cedera parah pada Khamis apabila tentera Israel melepaskan tembakan ke arah sebuah kereta di bandar Nabi Saleh dekat Ramallah. Bapanya juga cedera dalam serangan itu.
Tentera Israel berkata siasatan awal menunjukkan dua lelaki Palestin yang bersenjata didakwa melepaskan tembakan ke arah penempatan berhampiran menyebabkan tentera Israel bertindak balas.
Tentera mengaku tersalah tembak kanak-kanak itu dan kesal telah "memudaratkan mereka yang bukan pejuang dan berusaha untuk mencegah kejadian seperti itu."
Bapa kanak-kanak itu bagaimanapun menafikan naratif Israel dan mendakwa tidak berlaku berbalas tembak di kawasan itu, sebaliknya menuduh tentera Israel terus melepaskan tembakan ke arah keretanya.
Ketegangan semakin memuncak di Tebing Barat yang diduduki sejak beberapa bulan kebelakangan ini di tengah-tengah serbuan berulang Israel ke bandar-bandar Palestin.
Menurut angka Palestin, lebih 155 rakyat Palestin dibunuh oleh tentera Israel sejak awal tahun ini. Sekurang-kurangnya 21 warga Israel turut terbunuh dalam serangan berasingan dalam tempoh yang sama.


PM umum cuti sebelum dan hari mengundi

Perdana Menteri Ismail Sabri Yaakob mengumumkan cuti pada 18 dan 19 November, bagi membolehkan rakyat Malaysia menunaikan tanggungjawab untuk mengundi pada Pilihan Raya Umum ke-15.
Menurut Ismail, cuti pada 19 November diumumkan sebagai hari kelepasan am kerana terdapat kemungkinan syarikat-syarikat swasta, terutama kilang yang tidak tutup pada hari berkenaan, menyebabkan pekerja mereka tidak boleh mengundi.
“Hak mengundi adalah hak yang dijamin oleh Perlembagaan dan saya tidak mahu satu orang pun yang dihalang daripada mengundi,” katanya ketika berucap merasmikan Majlis Pecah Tanah Wisma Kongres Kesatuan Pekerja-Pekerja Di Dalam Perkhidmatan Awam (Cuepacs) Putrajaya hari ini.
Turut hadir dalam majlis itu termasuk Ketua Setiausaha Negara Mohd Zuki Ali, Presiden Cuepacs Adnan Mat dan calon Barisan Nasional (BN) Parlimen Putrajaya Tengku Adnan Tengku Mansor.
Pada 8 November lalu, Ismail berkata beliau mempertimbangkan untuk mengumumkan cuti umum khas selepas menerima cadangan pelbagai pihak bagi memudahkan pergerakan rakyat Malaysia ke lokasi mengundi pada PRU15.
Suruhanjaya Pilihan Raya (SPR) menetapkan 19 November ini sebagai hari pengundian, manakala esok ialah hari pengundian awal.
MENYUSUL LAGI


MT Umno bermesyuarat Khamis ini bincang kemelut Melaka, kata SU agung

Majlis Tertinggi (MT) Umno akan bermesyuarat pada Khamis ini bagi membincangkan kemelut politik di Melaka, kata Setiausaha Agungnya Ahmad Maslan.“Segala cadangan dan langkah mengenai apa yang perlu dilakukan selepas ini akan dibentangkan oleh Pengerusi Badan Perhubungan Umno Melaka Ab Rauf Yusoh bersama Ketua Menteri Sulaiman Md Ali kepada MT.“Tentunya Presiden (Ahmad Zahid Hamidi) dan Timbalan Presiden Umno (Mohamad Hasan) serta Perdana Menteri (Ismail Sabri Yaakob) akan memberi pandangan mengenai situasi politik Melaka,” katanya kepada pemberita selepas bertemu pimpinan Badan Perhubungan Umno Melaka di Klebang malam ini.Ab Rauf selaku Speaker Dewan Undangan Negeri (DUN) Melaka pada 5 Oktober lepas dilapor berkata Yang Dipertua Negeri Tun Mohd Ali Rustam telah membuat pertimbangan dan bersetuju DUN Melaka dibubarkan pada 4 Oktober bagi memberi laluan kepada pilihan raya negeri diadakan.Ia rentetan daripada tindakan empat Ahli DUN (Adun) kerajaan Idris Haron (BN-Sungai Udang), Nor Azman Hassan (BN-Pantai Kundor), Norhizam Hassan Baktee (Bebas-Pengkalan Batu) dan Noor Effandi Ahmad (Bersatu-Telok Mas) yang mengumumkan hilang kepercayaan serta menarik sokongan terhadap kepimpinan Sulaiman.Sebelum ini, kerajaan Melaka pimpinan Barisan Nasional (BN) diwakili 17 Adun terdiri dari 14 Adun Umno, dua Bersatu dan satu Bebas manakala pembangkang memiliki 11 kerusi iaitu tujuh DAP, dua PKR dan dua Amanah.Mengulas jumlah kerusi yang akan ditandingi serta calon, Ahmad memaklumkan perkara itu masih dalam perundingan dan belum dimuktamadkan lagi.


Rusia dakwa hampir 700 pegawai Ukraine dengan jenayah perang, menurut laporan

Rusia mendakwa 680 pegawai Ukraine, termasuk 118 anggota tentera dan kementerian pertahanan berhubung pelanggaran undang-undang berkaitan pengendalian perang, termasuk penggunaan senjata terhadap orang awam, lapor agensi berita TASS pada Isnin.
Menurut laporan yang memetik ketua penyiasat awam Rusia itu, semua pegawai Ukraine itu didakwa dengan "penggunaan cara dan kaedah peperangan yang dilarang", merujuk kepada Artikel 356 kanun jenayah Rusia.
"Pada masa ini, prosedur pendakwaan dijalankan terhadap 680 orang," kata ketua Jawatankuasa Penyiasatan Rusia, Alexander Bastrykin kepada TASS.
"Antara defendannya ialah 118 orang daripada kalangan komander dan kepimpinan Angkatan Tentera Ukraine dan Kementerian Pertahanan Ukraine."
Bastrykin, yang melaporkan terus kepada Presiden Vladimir Putin, berkata tuduhan itu termasuk penggunaan senjata terhadap penduduk awam. Tambahnya 138 daripada mereka telah didakwa tanpa kehadiran.
Reuters tidak dapat mengesahkan secara bebas dakwaan jawatankuasa itu manakala pihak berkuasa Ukraine belum memberikan sebarang komen.
Menurut Pejabat Pendakwa Ukraine, pihak berkuasa Ukraine telah mendaftarkan lebih 70,000 jenayah perang Rusia sejak permulaan konflik. Ukraine juga telah mendedahkan beberapa kes jenayah terhadap anggota tentera Rusia, termasuk terhadap ketua tentera upahan Wagner.
Ukraine dan Rusia telah menafikan tuduhan mereka menyasarkan orang awam sejak hampir setahun pencerobohan Rusia ke atas jirannya, yang telah mengorbankan ribuan nyawa, jutaan orang kehilangan tempat tinggal, selain meratakan bandar-bandar.
Minggu lepas, pentadbiran Presiden Amerika Syarikat Joe Biden berkata ia secara rasmi membuat kesimpulan bahawa Rusia melakukan "jenayah terhadap kemanusiaan" di Ukraine, satu tuduhan yang dinafikan Rusia.


1,612,974 individu lengkapkan dua dos vaksin Covid-19 setakat semalam

Seramai 1,612,974 individu di negara ini lengkap dua dos vaksin di bawah Program Imunisasi Covid-19 Kebangsaan setakat semalam, kata Menteri Kesihatan Dr Adham Baba.Berdasarkan perkongsian data di akaun Twitternya, seramai 4,202,601 individu atau 12.9 peratus populasi di negara ini menerima dos pertama, menjadikan jumlah keseluruhan pemberian dos pertama dan kedua di negara ini adalah sebanyak 5,815,575 dos.Lima negeri yang mencatat penerima kedua-dua dos paling tinggi ialah Selangor dengan 208,031, Sarawak (186,008), Johor (167,469), Perak (150,000) dan Kuala Lumpur (141,094).Adham berkata, jumlah pemberian vaksin harian di negara ini pada Ahad ialah 140,573 dos, melibatkan 116,514 penerima dos pertama dan 24,059 dos kedua.Sementara itu, berdasarkan laporan harian jumlah pendaftaran kumulatif vaksin dalam laman sesawang www.vaksincovid.gov.my sebanyak 15,426,982 pendaftaran direkodkan setakat semalam.


Polis tahan penggodam Belanda kerana curi data dalam talian

Penyiasat Belanda menahan seorang lelaki yang didakwa mencuri dan menjual data peribadi berjuta-juta orang di seluruh dunia termasuk hampir setiap orang yang tinggal di Austria.
Lelaki Belanda berusia 25 tahun itu ditahan pada November hasil maklumat yang diterima daripada Pejabat Polis Jenayah Persekutuan Austria. Kes itu hanya didedahkan kepada umum oleh pejabat pendakwa raya di Amsterdam pada Rabu, lapor Agensi Akhbar Jerman (dpa).
Menurut maklumat itu, terdapat petunjuk kukuh bahawa suspek menawarkan data sulit yang dicuri termasuk data rekod perubatan pesakit.
Data itu dikatakan membabitkan penduduk dari Belanda, Austria, Thailand, Colombia, China dan Britain.
Polis Austria dilaporkan menyiasat secara intensif selama lebih dua tahun selepas rekod curi berjuta-juta orang dari Austria ditawarkan untuk dijual di forum haram pada Mei 2020.
Mereka akhirnya menjumpai alamat rumah lelaki itu di Amsterdam.
Menurut laporan itu, semasa menggeladah rumah di Amsterdam dan Almere, di utara ibu negara, sejumlah besar peralatan dan perisian yang boleh digunakan untuk menggodam fail komputer turut dirampas.
Platform jenayah berkenaan ditutup sejak itu.
Menurut maklumat pihak berkuasa Austria, sembilan juta rekod data pendaftaran yang ditemukan membabitkan Austria sahaja.
Negara ini mempunyai kira-kira sembilan juta rakyat dengan rekod yang digodam itu meliputi nama penuh, jantina, alamat lengkap dan tarikh lahir, berkemungkinan membabitkan rekod semua penduduk negara berkenaan.


SPRM siasat Tiong, 2 warga China babit insiden imigresen di KLIA

Suruhanjaya Pencegahan Rasuah Malaysia (SPRM) berkata agensi itu sudah menyoal siasat menteri yang terlibat dalam insiden seorang warga China yang gagal memenuhi syarat ditetapkan imigresen untuk masuk ke Malaysia baru-baru ini.
SPRM dalam satu kenyataan, berkata menteri itu adalah salah seorang daripada tiga saksi yang dipanggil untuk memberi keterangan setakat ini, bersama dua warga China itu.
Menurut SPRM beberapa orang pegawai imigresen yang terlibat akan dipanggil untuk diambil keterangan berhubung perkara tersebut, hari ini.
Menurut sumber, agensi anti rasuah itu juga mengenal pasti seorang individu yang disyaki menjadi orang tengah dalam urusan “menyelesaikan” kes melibatkan seorang pelancong asing yang dikatakan tidak memenuhi syarat kemasukan ke negara ini sebagaimana yang ditetapkan oleh Jabatan Imigresen Malaysia.
“SPRM memandang serius isu rasuah yang dikatakan berlaku dalam insiden melibatkan seorang warga China di KLIA,” kata agensi itu.
Menteri Pelancongan, Seni dan Budaya Tiong King Sing terpalit dengan kontroversi selepas campur tangan dalam kes seorang wanita warga China yang ditahan di lapangan terbang itu kerana gagal memenuhi syarat visa.
Tiong menuduh pegawai imigresen di KLIA meminta rasuah dan salah guna kuasa, sambil berkata beliau dimaklumkan bahawa pegawai imigresen didakwa meminta sejumlah wang jika pelancong asing yang ditahan mahu dibebaskan.
“Ada yang minta sehingga RM3,000 untuk dikeluarkan dari tahanan termasuk tiket penerbangan pulang ke negara asal.
“Tambahan RM3,000 pula diminta jika mahu pulang ke negara asal dengan kadar segera menerusi ‘laluan khas’, manakala RM12,000 untuk kos memproses visa,” tambahnya.
Sementara itu, Ketua Pesuruhjaya SPRM Azam Baki ketika dihubungi mengesahkan kes disiasat mengikut Seksyen 16 (a) Akta SPRM 2009.


Dikaitkan dengan pembunuhan Altantuya, Najib saman Tommy Thomas

Najib Razak memfailkan saman terhadap bekas Peguam Negara Tommy Thomas dan sebuah syarikat penerbitan berhubung kenyataan fitnah membabitkan pembunuhan wanita Mongolia Altantuya Shaariibuu dalam buku berjudul “My Story: Justice in the Wilderness.”Bekas perdana menteri itu memfailkan saman fitnah tersebut melalui Tetuan Shafee & Co di Mahkamah Tinggi hari ini serta menamakan Thomas dan GB Gerakbudaya Enterprise Sdn Bhd sebagai defendan.Penyataan tuntutan Najib, 68, mendakwa pada 31 Januari lepas, Thomas telah mengarang dan menyebabkan penerbitan buku itu yang mengaitkannya dengan pembunuhan Altantuya.Beliau mendakwa buku itu telah diterbitkan oleh Gerakbudaya dan diedarkan di negara ini pada hujung Januari lepas dan seterusnya diedarkan secara meluas di pasaran antarabangsa.Ahli Parlimen Pekan itu mendakwa beberapa ekstrak daripada buku itu termasuk pernyataan fitnah telah diterbitkan semula di laman sesawang seluruh dunia selain mendakwa kedua-dua defendan tidak membuat sebarang pengesahan fakta dengan beliau.Najib mendakwa pernyataan fitnah itu antaranya membawa maksud beliau telah mengarahkan dua bekas anggota Unit Tindakan Khas iaitu Cif Inspektor Azilah Hadri dan Koperal Sirul Azhar Umar untuk membunuh Altantuya kerana kononnya wanita itu seorang perisik yang mengancam kepentingan negara selain mendakwa beliau telah mengelirukan rakyat mengenai kejadian pembunuhan tersebut bagi menutup kesalahannya.Dakwanya pernyataan fitnah itu turut membawa maksud beliau telah mempengaruhi peguam Sirul Azhar dan orang lain untuk berjumpa dengan anggota polis tersebut di Villawood, Sydney bagi memastikan Sirul Azhar tidak akan membuat sebarang kenyataan membabitkannya dalam pembunuhan Altantuya.Plaintif mendakwa tindakan defendan menulis dan menerbitkan pernyataan fitnah itu adalah berniat jahat dan memperlekeh beliau dalam kapasitinya sebagai bekas Perdana Menteri dan Menteri Kewangan.“Tuduhan-Tuduhan yang dinyatakan dalam buku itu tiada merit, skandal dan dibuat untuk tujuan kolateral politik.“Oleh itu, Thomas telah menyalahgunakan jawatannya sebagai Peguam Negara untuk mendapatkan ‘keterangan’ bagi menentang saya berhubung pembunuhan Altantuya,” katanya.Menurut Najib, pada Februari lepas, beliau telah menghantar surat kepada kedua-dua defendan yang menuntut antara lain permohonan maaf, kos dan pampasan namun mereka menafikan dakwaan itu serta enggan menerbitkan permohonan maaf atau membayar ganti rugi yang dituntut.Najib mendakwa akibat penerbitan pernyataan fitnah itu, reputasinya terjejas dan beliau dipandang serong oleh masyarakat.Oleh itu, beliau menuntut ganti rugi am, ganti rugi teruk dan ganti rugi teladan serta faedah dan satu perintah agar defendan mengeluarkan pernyataan fitnah daripada buku tersebut.Turut dituntut, satu injunksi bagi menghalang defendan atau ejen mereka menerbitkan penyataan serupa selain permohonan maaf sekurang-kurangnya dalam tiga akhbar utama pilihan Najib selama tiga hari berturut-turut.


Rusia lancar serangan terbaru di Ukraine, kata Nato

Kota Bakhmut di timur Ukraine berdepan tembakan artileri berat ketika ketua Pertubuhan Perjanjian Atlantik Utara (Nato) setuju dengan laporan pegawai tempatan bahawa Rusia mula lancarkan serangan besar-besaran terbaru, beberapa hari sebelum ulang tahun pertama pencerobohan Moscow.
Pertahanan Ukraine juga sudah bersedia dengan serangan darat terbaru itu, kata pegawai tentera Ukraine pada Isnin.
Kedudukan di Bakhmut telah diperkukuh dan hanya orang yang mempunyai peranan ketenteraan dibenarkan masuk, manakala orang awam mahu meninggalkan bandar itu perlu mengharungi serangan, kata timbalan komander batalion pada Isnin.
Bakhmut menjadi objektif utama Presiden Rusia Vladimir Putin, dan penawanannya akan memberikan Rusia tapak baru di wilayah Donetsk selain kemenangan yang jarang berlaku selepas beberapa bulan berundur.
Kawasan perindustrian Ukraine iaitu wilayah Donetsk dan Luhansk yang membentuk Donbas kini sebahagiannya diduduki oleh Rusia yang mahukan kawalan penuh.
“Kami nampak bagaimana mereka kerah lebih banyak tentera, lebih banyak senjata, lebih banyak keupayaan,” kata Setiausaha Agung Nato Jens Stoltenberg kepada pemberita di Brussels.
Serangan Rusia ke atas Bakhmut diterajui oleh tentera upahan kumpulan Wagner. Pengeboman Rusia yang diperbaharui menjadikan keadaan di sana lebih teruk.
"Bandar itu, pinggir bandar, seluruh perimeter, dan pada dasarnya seluruh arah Bakhmut dan Kostyantynivka berada di bawah serangan yang gila dan huru-hara," kata timbalan komander batalion Svoboda Ukraine Volodymyr Nazarenko pada Isnin.
Tanpa menyatakan lokasi, kementerian pertahanan Rusia berkata tenteranya telah bergerak ke hadapan beberapa kilometer di sepanjang garis hadapan.
Tentera Ukraine melaporkan serangan Rusia di sepanjang barisan hadapan dan berkata 16 penempatan telah dibom berhampiran Bakhmut. Katanya, beberapa hari lepas, tenteranya telah menangkis serangan berhampiran Bakhmut serta serangan di wilayah Kharkiv, Luhansk dan Zaporizhzhia.
"Terima kasih kepada setiap tentera kami yang menghalang penjajah daripada mengepung Bakhmut... dan yang menjaga kawasan penting kami di hadapan," kata Presiden Volodymyr Zelensky.
Reuters bagaimanapun tidak dapat mengesahkan laporan di medan perang secara bebas.


Kebakaran musnahkan kem pelarian Rohingya di Bangladesh

Api marak menjilat kem pelarian Rohingya di selatan Bangladesh pada Isnin memusnahkan ribuan tempat tinggal dan mengorbankan sejumlah nyawa, kata pihak berkuasa dan saksi kejadian.Kebakaran itu berlaku di kem Balukhali, Cox Bazar, sebuah kawasan persisiran pantai di sempadan Myanmar-Bangladesh. Asap hitam memenuhi kawasan kem dan khemah pelarian ketika penduduk menyelamatkan diri dan barang mereka.Sekurang-kurangnya 10,000 pelarian telah kehilangan tempat tinggal dan jumlah korban atau cedera belum dapat disahkan.Wakil rasmi Bangladesh yang menyelaraskan hal ehwal pelarian Mohammed Shamsud Douza berkata kerajaan sedang mengawal kebakaran tersebut.Pelarian Rohingya di kem itu berkata banyak rumah terbakar hangus dan beberapa orang dikatakan telah meninggal dunia, namun kerajaan Bangladesh dan UNHCR belum lagi mengesahkan jumlah kematian dalam kejadian tersebut.Setakat ini, punca kebakaran juga masih belum dikenal pasti.Lebih dari sejuta pelarian Rohingya tinggal di beberapa kem selepas majoriti masyarakat itu terpaksa keluar dari Myanmar selepas mereka disasarkan tentera negara itu dalam serangan yang disifatkan PBB sebagai sebuah “genosid” pada 2017.Seorang pelarian berusia 50 tahun, Zaifur Hussein memberitahu Reuters bahawa pagar di sekeliling kem menjadikan ramai orang tidak dapat keluar dari kepungan api marak dan percaya puluhan orang terkorban dalam kejadian itu.“Ketika kami Myanmar, kami hadapi pelbagai masalah, mereka hancurkan semuanya.“Sekarang ia terjadi lagi,” katanya.Pengarah Catholic Relief Sevices Snigda Chakraborty berkata, “Kemudahan perubatan di kem ini hanya asasi saja, kelecuran kulit perlukan rawatan yang lebih rumit. Tambahan pula katil-katil hospital sudah dipenuhi pesakit Covid-19.”Januari lalu, kem itu turut dilaporkan terbakar namun tidak merekodkan sebarang kecelakaan nyawa.Risiko kebakaran dalam sebuah populasi kem yang padat adalah tinggi, kebakaran pada Isnin adalah yang paling buruk setakat ini, kata pengarah Save the Children, Onno van Manen,“Ini adalah kemalangan sekali lagi bagi pelarian Rohingya yang tinggal di sini,” katanya.


62 lokasi di Klang berisiko terdedah banjir monsun

Sebanyak 62 lokaliti di daerah Klang berisiko terdedah dengan banjir susulan fenomena air laut pasang besar dan monsun timur laut yang sedang berlaku pada bulan ini sehingga Disember depan.
Pengerusi Jawatankuasa Pengurusan Bencana Daerah (JPBD) Klang Shahman Jalaludin berkata situasi yang akan membabitkan lebih 10,000 penduduk itu, akan melibatkan antaranya kawasan Kampung Telok Gong, Sungai Serdang, Kampung Tok Muda dan Pulau Indah.
“Ada 62 kawasan risiko di Klang yang kita kenal pasti berisiko untuk banjir, namun ia akan berlaku sekiranya air pasang besar itu bertembung dengan air hujan.
“Macam kita tengok semalam, walaupun berlaku air pasang besar tetapi tidak hujan dan keadaan masih terkawal. Cuma kerisauan kita pada apabila bulan Oktober dan November kerana pada waktu itu hujan akan bertembung air pasang besar. Potensi berlaku (banjir) itu lebih tinggi,” katanya kepada media selepas meninjau beberapa ban di Jeti Pengkalan Tok Muda, hari ini.
Shahman berkata berdasarkan laporan tinjauan cuaca bagi tempoh September 2022 hingga Februari 2023 yang dikeluarkan oleh Jabatan Meteorologi Malaysia, Selangor dijangka akan menghadapi peralihan monsun barat daya kepada monsun timur laut.
“Peralihan monsun ini dijangka akan membawa kepada peningkatan jumlah penerimaan hujan di antara 100 hingga 400 milimeter secara purata mulai pertengahan bulan ini dan berisiko terjadinya bencana banjir.
“Pada tempoh sama, fenomena air pasang besar dijangka berlaku di kawasan persisir laut sepanjang Pelabuhan Klang. Berdasarkan ramalan dikeluarkan Pusat Hidrografi Nasional di Pulau Indah, paras air laut tertinggi dijangka mencapai paras 5.5m,” katanya.
Beliau berkata kedua-dua fenomena tersebut boleh menyebabkan air laut melimpah masuk ke sekitar kawasan penempatan dan membawa kepada risiko bencana banjir di kawasan penempatan penduduk.
Susulan itu, Shahman meminta mereka yang tinggal berdekatan atau terdedah dengan risiko banjir, untuk sentiasa peka dengan situasi serta cuaca dan mematuhi arahan sekiranya diarah berpindah oleh pihak berkuasa.
Shahman berkata jawatankuasa itu turut merangka pelaksanaan program pemerkasaan komuniti seperti menubuhkan Pasukan Tindak Balas Kecemasan Komuniti (CERT), yang melibatkan pelbagai peringkat komuniti setempat.
“Pasukan CERT ini akan diberikan latihan dan kemahiran asas pengurusan bencana peringkat komuniti oleh agensi kerajaan, antaranya Jabatan Kebajikan Masyarakat, Jabatan Bomba dan Penyelamat, Angkatan Pertahanan Awam dan polis, yang akan dilaksanakan pada 18 September ini di Taman Sri Muda manakala 24 dan 25 Sept di Pulau Ketam,” katanya.


Kes aktif di Labuan meningkat 63 kali ganda sejak Mei

Jumlah kes aktif Covid-19 di pulau bebas cukai ini meningkat 63 kali ganda sejak awal bulan lepas dengan empat kluster dijangka terus menyumbang kes baru harian dua angka masing-masing hingga minggu depan.Menurut Pengerusi Jawatankuasa Petugas Khas Imunisasi Covid-19 Labuan Rithuan Ismail, perkembangan itu dijangka menyaksikan Labuan terus mencatatkan kira-kira 200 kes baru Covid-19 setiap hari.“Pada awal bulan lepas, Labuan merekodkan tidak sampai 30 kes aktif, tetapi sekarang ada 1,885 kes aktif, sementara empat kluster tersebut, iaitu Victoria Merdeka, Simpang Sahari, Simpang Sungai dan Patau-Patau mencatatkan kes baru lebih 10 kes setiap hari,” katanya kepada Bernama hari ini.Beliau berkata setakat semalam, kluster Victoria Merdeka merekodkan kes kumulatif sebanyak 361 kes, Simpang Sahari (320), Patau-Patau (249) dan Simpang Sungai (156), sementara kluster Layangan kekal dengan 58 kes tanpa sebarang kes baru dilaporkan sejak beberapa minggu lepas.Labuan merekodkan kematian terkumpul sebanyak 39 kes setakat semalam.Selain itu katanya jumlah mereka yang diuji positif kerana menjadi kontak rapat pesakit Covid-19 meningkat lebih 10 peratus.Sementara itu, Pengarah Kesihatan Labuan Dr Ismuni Bohari berkata Dewan Serba guna Perbadanan Labuan yang kini berfungsi sebagai pusat kuarantin berisiko rendah akan dijadikan wad untuk pesakit Covid-19 dalam masa terdekat.Individu yang kini ditempatkan di situ akan dipindahkan ke Institut Latihan Perindustrian Labuan yang kembali beroperasi sebagai pusat rawatan berisiko rendah semalam, katanya.Dalam tempoh 24 jam lepas, Labuan merekodkan 209 kes baru menjadikan jumlah terkumpul kes Covid-19 kini sebanyak 4,961.


Pasaran hartanah catat lebih 188,000 transaksi bernilai RM84 bilion separuh pertama 2022

Pasaran hartanah tempatan merekodkan lebih 188,000 transaksi bernilai RM84 bilion pada separuh pertama tahun ini dengan subsektor kediaman menguasai lebih 60% daripada bilangan keseluruhan transaksi dan hampir 54% daripada nilai transaksi.
Timbalan Menteri Kewangan I Mohd Shahar Abdullah berkata bilangan transaksi dan nilai transaksi yang dicatatkan pada separuh pertama 2022 itu merupakan peningkatan lebih 30% dari segi bilangan dan nilai berbanding tempoh yang sama tahun lepas.
"Semua subsektor hartanah iaitu kediaman, perdagangan, industri, pertanian dan tanah pembangunan mencatat peningkatan aktiviti transaksi pada separuh pertama 2022.
"Jumlah nilai transaksi juga bergerak seiring dengan mencatatkan pertumbuhan bagi semua subsektor hartanah," katanya semasa berucap pada Majlis Pelancaran Laporan Pasaran Harta Separuh Pertama Tahun 2022, hari ini.
Laporan Pasaran Harta Separuh Pertama Tahun 2022 itu disediakan oleh Pusat Maklumat Harta Tanah Negara (NAPIC), agensi di bawah Jabatan Penilaian dan Perkhidmatan Harta (JPPH).
Menurut laporan itu, sektor hartanah kediaman merekodkan 116,178 transaksi bernilai RM45.62 bilion dalam tempoh kajian, meningkat sebanyak 26.3% dari segi bilangan dan 32.2% dalam nilai dari tahun-ke-tahun, dengan Pulau Pinang, Kuala Lumpur, Johor dan Selangor membentuk kira-kira 47% daripada jumlah keseluruhan kediaman nasional.
Mohd Shahar berkata walaupun aktiviti pasaran memperlihatkan trend yang positif, segmen pelancaran kediaman baru masih memperlihatkan sentimen berhati-hati, di mana lebih 10,000 unit baru dilancarkan dalam tempoh kajian, berbanding lebih 31,000 unit tahun lepas dengan prestasi jualan purata negara adalah pada kadar 20.3%.
Menurut laporan yang dikeluarkan NAPIC itu, Johor mencatatkan pelancaran kediaman baru tertinggi dengan menguasai hampir 23.8% atau 2,509 unit daripada jumlah nasional dengan prestasi jualan 31.8%.
Sabah mencatatkan jumlah kedua tertinggi (1,335 unit, 12.7% bahagian) dengan prestasi jualan pada 10.6%, dan diikuti Perak (1,317 unit, 12.5% bahagian) dengan prestasi jualan 19.4%.
Rumah teres mendominasi pelancaran baru dengan teres satu tingkat sebanyak 2,047 unit, manakala teres dua atau tiga tingkat pula 5,150 unit yang secara kolektif menyumbang 68.2% daripada jumlah keseluruhan dengan prestasi jualan 22%.
Ia diikuti unit kondominium atau pangsapuri dengan 19% bahagian (2,009 unit) dan prestasi jualan 12.4%.
Laporan itu juga menyatakan lebih 34,000 unit kediaman bernilai RM21.7 bilion di segmen tidak terjual siap dibina (overhang) direkodkan dalam separuh pertama tahun ini, dengan Johor merupakan negeri yang mencatatkan jumlah tertinggi.
Shahar berkata hampir 60% daripada segmen overhang adalah hartanah kondominium atau pangsapuri manakala dari segi lingkungan harga, kira-kira 43% berharga lebih daripada RM500,000 seunit.
"Johor kekal dengan bilangan kediaman overhang tertinggi dalam negara dengan merekodkan lebih 6,000 unit overhang bernilai RM4.7 bilion, menyumbang lebih 17% dan 21% setiap satu daripada bilangan dan nilai overhang negara.
"Pulau Pinang pula di kedudukan kedua dengan lebih 5,000 unit bernilai RM3.64 bilion," katanya.
Beliau berkata status overhang pangsapuri berperkhidmatan juga bertambah baik dengan lebih 22,000 unit bernilai RM19.32 bilion pada separuh pertama 2022 direkodkan, iaitu penurunan 6.7% berbanding separuh kedua tahun lepas.
"Hampir 89% daripada jumlah overhang ini berharga RM500,000 dan ke atas dan sebahagian besarnya terletak di Johor," katanya situasi overhang dalam tempoh itu juga bertambah baik dengan penurunan marginal bilangan dan nilai setiap satu pada 7.5% dan 4.6% berbanding separuh kedua tahun lepas.
Dalam pada itu, Shahar menyarankan agar pemaju dan pihak berkuasa yang meluluskan pembangunan projek serta penetapan harga jualan rumah memberi perhatian kepada data overhang itu selain memastikan rumah yang dibina menepati permintaan di lokasi tersebut dengan harga yang mampu dimiliki oleh pembeli setempat.
"Saya berharap agar situasi overhang kediaman dan pangsapuri berperkhidmatan akan terus terkawal dan semakin baik pada masa akan datang.
"Ini adalah penting untuk memastikan penawaran perumahan adalah selari dengan permintaan dan isu ketidak padanan dapat diminimumkan," katanya.
Beliau juga menyarankan kepada pihak berkepentingan dalam sektor hartanah untuk merujuk portal Unsold Property Enquiry System Malaysia (UPESM) yang dibangunkan NAPIC sebelum merancang pembangunan baru di sesuatu kawasan, serta menjalankan kajian daya maju menyeluruh agar dapat membuat keputusan yang tepat dan tidak menyumbang kepada lambakan stok pada masa hadapan.
Mohd Shahar berkata situasi penawaran bagi subsektor pejabat binaan khas dan kompleks perniagaan semakin mencabar di mana terdapat lebih 18 juta meter persegi ruang pejabat swasta sedia ada di seluruh negara pada akhir Jun 2022 dengan purata kadar penghunian pada 70.8%.
"Dalam erti kata lain, kadar kekosongan mencecah hampir 30% atau dari segi ruang 5.3 juta meter persegi," katanya.
Beliau berkata, kompleks perniagaan yang terdiri daripada kompleks beli belah, pasar raya hiper dan arked merekodkan lebih 17 juta meter persegi ruang niaga dengan kekosongan ruang 4.22 juta meter persegi di seluruh negara.


8,312 pelarian Rohingya dihantar ke negara ketiga dalam tempoh 18 tahun

Malaysia hanya mampu menghantar 8,312 pelarian Rohingya ke negara ketiga membabitkan 10 negara seperti Amerika Syarikat, Australia, Kanada dan Jepun dari tahun 2003 hingga 2021.Timbalan Menteri Luar Kamarudin Jaffar berkata isu penempatan pelarian Rohingya ke negara ketiga sering diketengahkan kerajaan dalam perbincangan dengan negara-negara asing dan di platform antarabangsa, namun hasilnya adalah amat kecil.“Negara yang terbesar menerima pelarian ini ialah Amerika Syarikat iaitu lebih 7,000 orang dan terkecil ialah negara Finland, hanya seorang sepanjang 18 tahun lalu, jadi hasilnya tidaklah begitu membanggakan.“Sebab itu, kita perlu terus bekerjasama dengan negara-negara di seluruh dunia khususnya melalui Asean,” katanya pada sesi soal jawab lisan di Dewan Rakyat hari ini.Beliau menjawab soalan tambahan Mohd Nizar Zakaria (BN-Parit) mengenai adakah Malaysia mampu mengurus isu Rohingya di negara ini yang difahamkan melebihi 200,000 orang.Justeru, Kamarudin berkata pihak kementerian konsisten mengadakan libat urus bersama Suruhanjaya Tinggi Pertubuhan Bangsa-Bangsa Bersatu bagi Pelarian (UNHCR) untuk mencari jalan bagi meningkatkan kadar penempatan semula pelarian Rohingya di negara ketiga.“Malaysia turut berulang kali menegaskan bahawa negara kita tidak mampu menampung lebih ramai lagi pelarian Rohingya dan menyeru masyarakat antarabangsa tampil membantu mencari jalan penyelesaian yang berkekalan,” katanya.Menjawab soalan asal Mohd Nizar mengenai usaha kementerian bersama negara-negara Asean bagi menyelesaikan isu Rohingya, Kamarudin berkata Malaysia sering kali menggariskan kepentingan Asean menggesa Myanmar menangani krisis kemanusiaan di Wilayah Rakhine.Beliau berkata Malaysia juga tegas menggesa Myanmar melaksanakan cadangan yang dikemukakan Asean-Emergency Response and Assessment Team (Asean-Erat) dan melaksanakan Penilaian Keperluan Komprehensif (CNA).“Ini untuk memastikan proses repatriasi pelarian Rohingya dari Bangladesh ke Myanmar dilaksanakan secara sukarela, selamat dan bermaruah serta mengurangkan jumlah pelarian yang membuat perjalanan lanjutan ke Malaysia,” katanya.


96.8% dewasa, 85.9% remaja lengkap divaksinasi

Seramai 22,665,493 individu atau 96.8% daripada populasi dewasa di negara ini lengkap menerima suntikan vaksin Covid-19, setakat 11.59 malam tadi.Berdasarkan data kementerian kesihatan (KKM) melalui laman CovidNow, sejumlah 23,010,447 individu atau 98.3% bagi populasi dewasa pula telah menerima sekurang-kurangnya satu dos vaksinasi.Sementara itu 2,705,253 atau 85.9% individu bagi populasi remaja berumur 12 hingga 17 tahun telah lengkap vaksinasi manakala 2,819,774 atau 89.5% telah menerima sekurang-kurangnya satu dos.Sementara itu 109,139 dos suntikan vaksin diberikan semalam melibatkan 6,711 suntikan dos lengkap, 4,538 dos pertama dan 97,890 pula suntikan dos penggalak, menjadikan jumlah kumulatif pemberian vaksin bagi Program Imunisasi Covid-19 Kebangsaan (PICK) kini meningkat kepada 53,345,233 dos.Selain itu jumlah kumulatif dos penggalak kini sebanyak 2,332,750.


Indonesia catat kes jangkitan tertinggi Covid-19 dalam 24 jam

3,622 kes jangkitan baru Covid-19 dicatatkan di Indonesia semalam dan ia merupakan angka harian tertinggi dengan 134 lagi kematian.Jumlah kematian itu juga tertinggi direkodkan dalam 24 jam sejak 22 Julai lalu.Setakat ini republik itu melaporkan 184,268 kes jangkitan dengan 7,750 kematian.Wilayah yang mencatatkan kes jangkitan baru tertinggi ialah Jakarta dengan 1,359 kes, diikuti Jawa Timur (377), Jawa Tengah (242), Jawa Barat (238) dan Bali 174, lapor agensi berita Antara news yang memetik data rasmi negara itu.Jambi satu-satunya wilayah yang tidak merekodkan kes jangkitan baru pada Khamis.Penularan wabak terbaru di Indonesia membabitkan sekurang-kurangnya 664 pelajar sekolah berasrama penuh Islam di Jawa Timur.Kira-kira 6,000 pelajar sekolah Darussalam Blokagung dikuarantin selama 2 minggu, kata seorang pegawai kementerian kesihatan pada Selasa.Kebanyakan kes jangkitan mempunyai gejala ringan atau tidak bergejala tetapi polis dan tentera menyekat akses ke sekolah.2,084 pesakit keluar wad pada Khamis, menjadikan jumlah kes sembuh mencecah 132,055.44,463 kes aktif masih menerima rawatan dan diasingkan, sementara 84,071 kes disyaki sedang dipantau oleh pihak berkuasa.Lebih 1.3 juta orang menjalani saringan Covid-19 sejak kes pertama dikesan pada Mac.


Malaysia perlu bijak rebut peluang ekonomi pasca Covid-19

Semestinya pandemik Covid-19 menuntut Kerajaan untuk memberi fokus dan prioriti perbelanjaan kepada pengurusan pandemik termasuk memastikan kebajikan rakyat terbela dan ekonomi dapat diperkukuhkan daripada merudum teruk.Setiap kali berlaku “lockdown”, impak penutupan ekonomi kepada keluaran dalam negara kasar (KDNK) mengikut unjuran kementerian kewangan adalah besar – sehingga RM 2.4 billion sehari. Bayangkan, betapa besarnya impak pemanjangan “total lockdown” selama dua minggu lagi, bersambung dari dua minggu sebelum ini!Namun demikian, kita juga perlu ingat, ini bukan situasi 6 bulan yang lalu. Kadar vaksinasi sudah meningkat dan jika melihat kepada negara seperti United Kingdom dan Amerika Syarikat yang melakukan inokulasi yang agresif, kita sudah melihat sinar harapan untuk negara kembali pulih dan aktiviti ekonomi dibuka semula dengan lebih giat. Lebih ramai yang divaksinasi, lebih cepat imuniti berkelompok dapat dicapai, lebih cepat kita dapat kembali ke normal.Sebenarnya, walaupun berdepan pandemik, Malaysia masih mampu menjana pelaburan yang memberangsangkan sepanjang tahun 2021. Pada suku pertama 2021 sahaja, jumlah pelaburan yang diluluskan kerajaan adalah RM80.6 billion, 95.6% lebih tinggi dari suku yang sama pada tahun 2020. Beberapa hari lepas, Perdana Menteri Muhyiddin Yassin mengumumkan pelaburan RM8.5 billion syarikat Austria, AT&S baru-baru ini yang merupakan pemain besar dunia dalam bidang teknologi elektronik – untuk membina kilang pertamanya di Asia Tenggara. Khabarnya kita telah berjaya “merampas” pelaburan ini daripada Vietnam!Walaupun terdapat petunjuk-petunjuk yang memberangsangkan untuk sektor ekonomi kita, apa yang lebih penting lagi ialah kerajaan perlu bijak mengambil peluang untuk berfikir tentang ekonomi pasca Covid-19, terutamanya dalam menaiktaraf infrastruktur awam termasuk untuk sektor pengangkutan. Kerajaan perlu membuat pilihan yang bijak dengan sumber yang terhad untuk memastikan ekonomi terus berkembang dan kualiti hidup rakyat dipertingkatkan.Infrastruktur untuk sektor pengangkutan merupakan salah satu sektor ekonomi yang wajar diberi tumpuan pasca Covid-19. Ini kerana, perbelanjaan infrastruktur ini bukan sahaja dapat meningkatkan perhubungan atau “connectivity” tetapi dari segi ekonomi ia mampu menghidupkan rantaian bekalan yang besar dengan cepat dan mampu membawa kesan pengganda ekonomi (multiplier effect) yang berimpak tinggi.Sebagaimana yang kita sedia maklum, dalam Belanjawan 2021 sebanyak RM15 billion diperuntukkan kepada projek infrastruktur pengangkutan negara. Ini hanya lebih kurang 5% dari keseluruhan belanjawan dan sudah tentu tidak mencukupi!Sebagai seorang yang dilatih dalam bidang kejuruteraan dan pengurusan projek, saya berpendapat kerajaan perlu berani untuk membuat keputusan yang radikal dalam menghidupkan projek-projek infrastruktur berskala besar dan ikonik seperti kereta api berkelajuan tinggi atau High Speed Rail (HSR).Walaupun kita sudah tidak lagi bersama sama Singapura dalam projek ini, ini tidak bermakna projek ini tidak boleh dijalankan untuk laluan dalam negara. Bukan sahaja dari segi nilai pengganda ekonomi, bayangkan betapa banyak kawasan-kawasan yang akan dapat dibangunkan sepanjang aliran projek seperti HSR.Walaupun ada suara sinis yang menyoal adakah penumpang pasca Covid-19 akan naik keretapi HSR nanti – namun saya percaya dengan adanya HSR ini, penawaran akan dengan sendiri menjana permintaan. Lagipun, sesudah pandemik, lebih ramai yang “teringin” ke sana ke sini, melepaskan kemaruk akibat terperuk di rumah? Apatah lagi kalau perjalanan itu lebih pantas dan selamat.Kerajaan perlu bijak menghitung kos dan keuntungan yang kita bakal perolehi bukan sahaja dari segi wang dan ringgit semata mata tetapi juga dari segi pembangunan ekonomi dan sosio ekonomi masyarakat. Pada hemat saya, apa yang penting kita berbelanja ikut kemampuan dan ikut keinginan kita sendiri, demi kepentingan Malaysia. Jangan ikut rentak sesiapa, kita lakukan dengan cara kita. Banyak sahaja projek besar yang kita mampu lakukan tanpa penglibatan orang asing.Projek projek infrastruktur pengangkutan seperti HSR ini besar manfaatnya kepada negara dan mampu untuk “jump-start” ekonomi negara pasca Covid-19. Namun demikian, ini tidak bemakna kerajaan mengabaikan sektor sektor lain yang turut menyumbang kepada pemulihan ekonomi negara.Lihatlah di banyak negara di seluruh dunia, strategi membangun projek-projek infrastruktur berskala besar yang digunapakai untuk merancakkan ekonomi ketika kemelesetan – baik dari Amerika Syarikat ke Jepun dan China, dari pasca Perang Dunia Kedua sehingga krisis ekonomi global 2009. Dari lebuh raya, ke kereta api dan lapangan terbang – projek projek membangunkan infrastraktur pengangkutan awam menjadi sandaran – dan ia terbukti dapat membantu memulihkan ekonomi dan pada masa yang sama, ia membantu mempercepat penyediaan kemudahan yang diperlukan rakyat, Akhirnya, ekonomi rancak, rakyat dipermudah, kerajaan juga yang untung akhirnya.Lebih dekat dengan kita – di Indonesia dan Thailand sudah jauh lebih ke hadapan berbanding Malaysia dalam pembangunan infrastruktur pengangkutan awam yang bersepadu. Malahan projek keretapi laju Jakarta-Bandung sudah lebih 70% siap, dan menurut Presiden Joko Widodo, projek ikonik pengangkutan moden Pulau Jawa ini bakal beroperasi pada tahun 2022. Maka tidak hairanlah Indonesia menjadi “anak emas” Asia Tenggara dalam menarik pelaburan asing beberapa tahun kebelakangan ini.Strategi membangunkan sistem pengangkutan awam terbukti berkali-kali sebagai strategi berjaya dan pantas dalam merangsang ekonomi yang meleset di merata dunia. Kerajaan perlu bijak merebut peluang ekonomi pasca Covid-19 dan melabur dengan bijak dalam menjana masa hadapan yang lebih baik untuk seluruh rakyat Malaysia. Bertindak dengan cepat, supaya Malaysia terus kompetitif di mata pelabur dan komuniti perniagaan.M.A Latiff merupakan mantan jururunding projek pembinaan yang gemar membaca.* Tulisan ini adalah pandangan peribadi penulis yang tidak semestinya mencerminkan pandangan MalaysiaNow


Kini, Singapura siasat peguam Nagaenthran ketika kecaman berhubung intimidasi terhadap peguam memuncak

Peguam terkemuka Singapura yang aktif memberikan khidmat guaman kepada banduan bilik akhir atas kesalahan dadah di republik itu termasuk Nagaentran K Dharmalingam kini disiasat pihak berkuasa, ketika ramai pengkritik menyelar pihak berkuasa atas tindakan keras terhadap peguam yang mencabar naratif mengenai hukuman mati di negara itu yang menarik perhatian antarabangsa.Polis Singapura berkata pihaknya memulakan siasatan selepas menerima laporan pada 27 April terhadap wanita yang dikenal pasti adalah Violet Netto oleh The Straits Times.Menurut laporan itu, Violet dituduh bertindak sebagai peguam bela dan peguam cara tanpa sijil yang sah sebanyak sekurang-kurangnya tiga kali.Bagaimanapun, Violet, 78, enggan mengulas tuduhan ke atas beliau tersebut, mengatakan siasatan mengenainya sedang dijalankan.Peguam yang disabitkan bersalah memberikan khidmat guaman tanpa sijil sah boleh dikenakan denda sehingga S$25,000, penjara maksimum setahun, atau kedua-duanya sekali.Isu tersebut timbul ketika ramai pengkritik mengecam beberapa tindakan disiplin dan menghina mahkamah terhadap seorang lagi peguam M Ravi, yang merupakan peguam hak asasi yang lantang mengkritik hukuman mati di Singapura selain turut aktif mewakili banduan bilik akhir.Ravi berdepan tujuh siasatan tatatertib yang berasingan di mana ia boleh menyebabkan beliau didenda, digantung atau digugurkan sebagai peguam. Selain itu, beliau juga berdepan tiga prosiding menghina mahkamah dan beberapa siasatan polis. Pihak berkuasa turut melarangnya melakukan perjalanan ke Malaysia walaupun beberapa kali membuat rayuan.Violet adalah sebahagian daripada pasukan peguam yang mewakili Nagaentran dalam usaha mengelak hukuman mati yang dijatuhkan kepadanya pada 2010 kerana mengedar sejumlah kecil heroin ke Singapura.Peguam dan kumpulan hak asasi manusia berkata kes Nagaenthran menunjukkan wujudnya satu corak hukuman mati dijalankan terhadap pesalah daripada keluarga miskin yang terpaksa menjadi keldai dadah sementara sebahagian besar dalang yang mengupah mereka terlepas daripada undang-undang kejam Singapura berkait kesalahan dadah.Nasib Nagaenthran mendapat perhatian antarabangsa termasuk taikun syarikat penerbangan Britiain Richard Branson ekoran keadaannya yang didiagnosis sebagai orang kurang upaya mental kerana mempunyai skor IQ sebanyak 69.Hal ini menyebabkan pelaksanaan hukuman mati keatasnya dianggap tidak sah di bawah undang-undang Singapura selain turut melanggar perjanjian antarabangsa.Dia dihukum gantung pada 27 April walaupun ibunya, Panchalai Supermaniam hadir sendiri ke mahkamah bagi percubaan terakhir menyelamatkan Nagaenthran selepas tidak berjaya mendapatkan khidmat peguam.Violet juga turut mewakili warga Singapura Roslan Bakar dan seorang lagi warga Malaysia, Pausi Jefridin, dua banduan OKU mental yang turut dijatuhkan hukuman mati di negara itu.Roslan dan Pausi gagal dalam rayuan mereka pada 16 Mac, di mana hakim Mahkamah Tinggi berkata tiada hujah baru dikemukakan yang berbeza daripada proses rayuan terdahulu selain turut menuduh mereka menyalahgunakan proses mahkamah.


Industri setuju turunkan harga minyak masak secara berperingkat, kata Annuar

Pihak industri minyak masak sawit secara prinsip bersetuju membuat "adjustment" bagi menurunkan harga minyak masak secara berperingkat berasaskan harga pasaran minyak sawit semasa, kata Pengerusi Pasukan Jihad Tangani Inflasi Annuar Musa.
Beliau yang juga menteri komunikasi dan multimedia berkata pihak industri berkenaan telah bersetuju dengan syor Pasukan Jihad Tangani Inflasi mengenai penurunan harga yang dijangka dapat dilaksanakan dalam masa terdekat.
"Yang penting secara prinsip pihak industri bersetuju untuk bekerjasama dengan jawatankuasa bagi penurunan harga minyak masak,” katanya dalam sidang media selepas mempengerusikan Mesyuarat Pasukan Jihad Tangani Inflasi siri ketiga hari ini.
Annuar berkata ia merupakan perkembangan yang baik dan satu contoh bagaimana semua pihak dapat mewujudkan kerjasama bersepadu yang akhirnya rakyat dan pengguna akan mendapat hasil daripada persefahaman itu.
Menurutnya Pasukan Jihad Tangani Inflasi telah mengadakan sesi libat urus dengan pemain utama industri minyak masak kelapa sawit merangkumi syarikat pengilang, pembekal dan pembungkus minyak masak pada Selasa (12 Julai).
Berhubung kegiatan penyeludupan minyak masak, Annuar berkata terdapat banyak maklumat diterima pihaknya mengenai perkara itu, dan beliau menegaskan bahawa pihak penguat kuasa tidak akan berkompromi dengan salah laku terbabit.
“Kita sedang buat pemantauan (terhadap) beberapa lagi rangkaian penyeludup. Jadi jangan pihak yang menjalankan aktiviti penyeludupan merasakan mereka (penguat kuasa) terlepas pandang, kita beri jaminan pihak penguat kuasa akan meneruskan tindakan mereka,” katanya yang turut menyeru orang ramai untuk memberikan maklumat mengenai penyelewengan minyak masak.
Mengenai kos sara hidup di institusi pengajian tinggi (IPT), Annuar berkata Kementerian Pengajian Tinggi (KPT) sedang merangka pelbagai rancangan bagi menangani isu kos sara hidup siswa di kampus, selain melaksanakan inisiatif harga sajian makanan yang rendah bagi mereka, serendah RM3.50 sepinggan.
Menurutnya hasil pertemuan Menteri Pengajian Tinggi Noraini Ahmad dengan semua pentadbir universiti, pelbagai langkah sedang dirangka untuk membantu mengurangkan kos sara hidup pelajar bukan sahaja dari sudut bekalan makanan harian, tetapi juga berkaitan kos penginapan, pengangkutan dan yuran.
“Ini juga satu lagi bukti yang menunjukkan apabila ada permuafakatan dan kerjasama, usaha untuk mengekang kenaikan harga barang dan peningkatan kos sara hidup sebenarnya sangat boleh dilakukan,” katanya.


Ahli lembaga pengarah SRC ‘boneka Najib Razak’, kata pendakwaan

Timbalan pendakwa raya ad-hoc V Sithambaram hari ini menggambarkan Ahli Lembaga Pengarah (BOD) SRC International Sdn Bhd sebagai ‘boneka kepada Najib Razak’ dengan mengatakan bahawa SRC dikuasai penuh oleh bekas perdana menteri itu.Beliau berkata ini adalah kerana perayu (Najib) membayangi pihak berkuasa dan mengawal penuh urusan SRC menjadikan BOD sebagai boneka yang melaksanakan arahan tuannya (Najib).“Ia adalah dikuasai oleh seorang individu… beliau meminggirkan semua orang dan mengawal dana SRC melalui ketua pegawai eksekutif syarikat Nik Faisal Ariff Kamil. Najib mengawal semua urusan syarikat sehingga kepada pelantikan peguam SRC, juruaudit dan bank mana yang mengendalikan akaun syarikat, fungsi itu biasanya dijalankan oleh para pengarah.“Kedudukan unik perayu dalam SRC, sejak penubuhannya dan seterusnya penukaran kepada sebuah syarikat MOF Inc, jelas membuktikan bahawa perayu bukan bertindak atas kapasiti rasmi iaitu sebagai mekanisme kerajaan.“Kawalan dan penguasaan perayu ke atas SRC terbukti berdasarkan fakta beliau bertindak atas namanya sendiri dan bukan atas nama prinsipal, apabila beliau sendiri menandatangani semua arahan pemegang saham yang kemudiannya dilaksanakan oleh BOD SRC,” katanya.Pada ketika itu, Najib adalah perdana menteri, menteri kewangan dan penasihat emeritus SRC yang kemudiannya syarikat itu diletakkan bawah Menteri Kewangan Diperbadankan (MOF).Beliau berhujah di hadapan panel tiga hakim diketuai hakim Abdul Karim Abdul Jalil dalam pendengaran rayuan Najib terhadap sabitan dan hukuman penjara, atas tuduhan penyalahgunaan RM42 juta dana SRC International. Dua lagi hakim yang menganggotai panel itu ialah Has Zanah Mehat dan Vazeer Alam Mydin Meera.Peguam jenayah veteran yang berpangkalan di Pulau Pinang itu berkata perayu walaupun bukan seorang pengarah yang dilantik secara rasmi, sebenarnya adalah pengarah bayangan SRC oleh kerana BOD SRC sudah biasa bertindak atas arahan Najib.“Dalam mana-mana syarikat, pemegang saham melantik Ahli Lembaga Pengarah (BOD) untuk menguruskan hal ehwal dan urusan harian syarikat yang ia akan bertindak demi kepentingan terbaik syarikat.“Bagaimanapun dalam kes SRC, situasinya terbalik kerana pemegang saham mengarahkan BOD SRC menerusi minit pemegang saham mengenai operasi, aspek perniagaan yang berada dalam bidang kuasa BOD SRC.“Bekas Pengerusi SRC Ismee Ismail dan bekas Pengarah SRC Datuk Suboh Md Yassin mengesahkan bahawa BOD harus mengikut arahan perayu dan melaksanakannya. Oleh itu, pemegang saham sebenar SRC memang perayu.“Ia jelas terbukti melalui minit mesyuarat pemegang saham bahawa bukannya membenarkan BOD SRC menjalankan urusan SRC, perayu mengambil alih syarikat itu dan memberi arahan khusus untuk mengalihkan dana SRC ke luar negara, melalui Dubai, Hong Kong dan Switzerland. Tujuan penggunaan dana ini di luar negara tiada kaitan dengan tujuan SRC memperoleh dana daripada Kumpulan Wang Persaraan Diperbadankan (KWAP) iaitu untuk pembangunan sumber asli,” katanya.Sithambaram menegaskan Najib bertindak semata-mata untuk kepentingan peribadinya kerana SRC tidak menggunakan pinjaman RM4 bilion daripada KWAP bagi tujuan itu dan tidak mempunyai apa-apa untuk ditunjukkan seperti yang disahkan oleh saksi pendakwaan ke-45, bekas ketua setiausaha perbendaharaan Wan Abdul Aziz Wan Abdullah.“Keterangan PW45 tidak menunjukkan projek tunggal yang telah dilaksanakan atau disiapkan oleh SRC dengan menggunakan pinjaman RM4 bilion yang diberikan kepadanya. Wang itu telah hilang,” katanya.Mahkamah Tinggi Kuala Lumpur pada 28 Julai tahun lalu, menjatuhkan hukuman penjara 12 tahun kepada Najib dan memerintahkannya membayar denda RM210 juta setelah mendapati dia bersalah atas tujuh tuduhan penyalahgunaan kuasa, pecah amanah dan pengubahan wang haram berkaitan dana RM42 juta milik SRC International Sdn Bhd.Pendengaran rayuan itu bersambung.


PM Thailand arah pakar kesihatan sedia lebih banyak maklumat campuran vaksin

Perdana Menteri Prayuth Chan o-cha mengarahkan pakar perubatan memberikan lebih banyak maklumat mengenai kombinasi vaksin berbeza yang sedang dipertimbangkan Kementerian Kesihatan Thailand untuk membendung pandemik Covid-19.Jurucakap Kerajaan Anucha Burapachaisri berkata ia berikutan kebimbangan ketua saintis Pertubuhan Kesihatan Sedunia (WHO) Dr. Soumya Swaminathan berhubung kaedah mencampurkan vaksin.“Perdana menteri tidak menolak kaedah mencampurkan vaksin Covid-19 yang berlainan untuk suntikan, tetapi mahu semua sektor mempertimbangkan nasihat Jawatankuasa Penyakit Berjangkit,” katanya dalam satu kenyataan hari ini.Pada Isnin, Thailand mengumumkan akan menggunakan kaedah campuran dua vaksin Covid-19 Sinovac dan AstraZeneca bertujuan meningkatkan perlindungan terhadap virus tersebut, terutama varian Delta yang lebih mudah merebak.Bagaimanapun, ketua saintis WHO Dr. Soumya Swaminathan memberi amaran bahawa terdapat ketidakpastian mengenai keselamatan dan keberkesanan penggunaan kombinasi vaksin yang berbeza kerana “ia satu trend yang agak berbahaya “.Beliau turut menyarankan agensi kesihatan awam memberikan nasihat berdasarkan data yang ada, dan kedua-dua aspek keimunogenan dan keselamatan perlu dinilai terlebih dahulu.Hari ini, Bangkok Post melaporkan hospital dan pejabat kesihatan masih keliru dengan kaedah mencampurkan dos vaksin Sinovac dan AstraZeneca selepas perdana menteri mempersoal cadangan Kementerian Kesihatan itu.Berikutan ketidakpastian itu, pejabat kesihatan wilayah di Nonthaburi memilih menangguhkan rancangan untuk menyuntik individu yang telah menerima satu dos vaksin Sinovac dengan AstraZeneca sebagai dos kedua.Semalam, Thailand melaporkan 9,317 kes baru Covid-19 dan 87 kematian, menjadikan jumlah jangkitan kepada 363,029 dan 2,934 orang meninggal dunia.Penolong jurucakap Pusat Pentadbiran Situasi Covid-19 (CCSA) Dr Apisamai Srirangsan berkata, kes baharu itu termasuk 9,309 jangkitan tempatan, merangkumi 2,021 melalui pengesanan kes aktif, dan lapan kes import.Menurutnya kes baru kematian melibatkan 44 lelaki dan 43 wanita berusia antara 24 hingga 104 tahun termasuk 83 warga tempatan, dua rakyat Myanmar, masing-masing seorang warga China dan Laos.“Hingga kini, terdapat 99,511 pesakit masih dirawat di hosital dan hospital medan di seluruh negara. Ada 3,201 pesakit dalam keadaan kritikal termasuk 828 yang memerlukan alat bantuan pernafasan,” katanya.Beliau menambah Bangkok mencatat jumlah kes tertinggi dengan 2,332 kes dan 55 kematian dalam tempoh 24 jam semalam.“Di Bangkok, kira-kira 17% mereka yang menjalani ujian saringan Covid-19 di hospital disahkan positif … Angka ini cukup tinggi,” katanya.


Mahkamah gantung penghakiman kes tunggakan cukai RM1.7 bilion Najib, anak

Najib Razak dan anak lelakinya Mohd Nazifuddin hari ini berjaya mendapatkan perintah untuk menggantung pelaksanaan penghakiman terus diperoleh Lembaga Hasil Dalam Negeri (LHDN) dalam kes cukai tertunggak berjumlah lebih RM1.7 bilion dihadapi mereka sementara menunggu pelupusan rayuan di Mahkamah Persekutuan.
Perintah itu direkodkan oleh panel tiga hakim terdiri daripada Ketua Hakim Negara Tengku Maimun Tuan Mat dan hakim Mahkamah Persekutuan Mary Lim Thiam Suan dan Rhodzariah Bujang.
"Perintah untuk menggantung pelaksanaan penghakiman terus dibenarkan sementara menunggu pelupusan rayuan kedua-dua perayu di Mahkamah Persekutuan," kata Tengku Maimun dalam prosiding yang dijalankan melalui sidang video, hari ini.
Terdahulu, peguam Muhammad Farhan Muhammad Shafee, yang mewakili Najib dan Nazifuddin memaklumkan kepada panel tiga hakim bahawa LHDN selaku responden tidak membantah permohonan dua beranak itu untuk menggantung pelaksanaan penghakiman terus diperoleh LHDN sementara menunggu rayuan mereka diputuskan oleh Mahkamah Persekutuan.
Perkara itu turut disahkan oleh peguam kanan hasil Al-Hummidallah Idrus mewakili LHDN.
Pada 10 Mei lepas, Najib dan Nazifuddin diberi kebenaran oleh Mahkamah Persekutuan untuk meneruskan rayuan terhadap keputusan Mahkamah Tinggi yang membenarkan permohonan LHDN memasukkan penghakiman terus itu bagi mendapatkan semula lebih RM1.7 bilion cukai tertunggak daripada mereka.
Pada 2020, dua Mahkamah Tinggi membenarkan permohonan LHDN untuk memasukkan penghakiman terus bagi mendapatkan semula tunggakan cukai sebanyak RM1.69 bilion daripada Najib dan RM37.6 juta dari Nazifuddin, bagi tempoh antara 2011 dan 2017.
Penghakiman terus adalah apabila mahkamah memutuskan kes tertentu melalui hujahan tanpa mendengar keterangan saksi dalam perbicaraan.
Najib dan Nazifuddin gagal dalam rayuan mereka di Mahkamah Rayuan pada 9 September 2021 untuk mengenepikan penghakiman terus itu.